Bidayuh tidak boleh berpecah – Manyin

SERIAN: Para belia Bidayuh diseru untuk melibatkan diri dengan aktif dalam aktiviti tempatan tidak mengira latar belakang akademik dan profesional bagi mencorak kepimpinan masa hadapan.

Menteri Pendidikan, Sains dan Penyelidikan Teknologi Dato Sri Michael Manyin Jawong berkata, Pertubuhan Belia Kebangsaan Bersatu Sarawak (SABERKAS) adalah salah satu platform terbaik dalam membina kepemimpinan dan kemahiran organisasi para belia di negeri ini.

“Sebagai minoriti, kita (Bidayuh) tidak boleh berpecah hanya disebabkan fahaman politik kerana ia akan mengakibatkan kita ketinggalan dalam pembangunan.

“Oleh itu, masyarakat Bidayuh khususnya para belia harus terus memberikan sokongan penuh kepada GPS (Gabungan Parti Sarawak) untuk terus kekal sebagai kerajaan bagi memastikan kesinambungan pembangunan di daerah kita ini,” katanya.

Beliau berkata demikian ketika Majlis Penutupan Karnival Sukan Saberkas Peringkat Tebedu sambil merasmikan Dewan Komuniti Kampung Jenan, di sini kelmarin.

Menurut Manyin, meskipun sebilangan besar daerah Bidayuh terletak berdekatan dengan Kuching, banyak pembangunan harus perlu masih perlu dilakukan agar setanding dengan kawasan bandar.

“Hampir 100 peratus wilayah Bidayuh yang meliputi kawasan dari Lundu hingga Serian memiliki bekalan elektrik dan air serta terhubung dengan jalan.

“Namun begitu, masih banyak lagi pembangunan yang harus dilakukan di sini agar boleh menjadi tumpuan penduduk tempatan seperti bandar besar yang lain,” ujarnya lagi.

Mengulas mengenai pilihanraya yang bakal menjelang tidak lama lagi, Manyin menegaskan kepada para belia agar tidak terpengaruh dengan ideolisme yang dibawa oleh pihak pembangkang dan memahami keadaan kerajaan yang sebenar.Dia berharap para pengundi sekarang mengenal simbol ‘manuk tikuan’ (kata Bidayuh untuk burung enggang), dan menyokong calon GPS tanpa mengira parti komponen GPS mana mereka berasal.

“Pilihan Raya Negeri ke-12 kemungkinan akan diadakan antara November dan awal tahun depan, mungkin Januari, Februari atau Mac, tergantung dengan keadaan semasa.

“Kini terdapat lapan kerusi yang dianggap mempunyai majoriti Bidayuh iaitu Opar, Tasik Biru, Serembu, Mambong, Tarat, Tebedu, Kedup dan Bukit Semuja.

“Oleh itu, kita harus mempertahankan rentak kemenangan dan menguasai semua kerusi Bidayuh di kawasan ini,” katanya, yang juga Ahli Dewan Undangan (ADUN) Tebedu.

Di kesempatan yang sama, beliau turut merasmikan naik taraf dan pelebaran Jalan Kampung Jenan/Pichin sepanjang 11 kilometer yang menelan kos sebanyak RM2 juta.

Beliau turut mengingatkan ketua kampung tempatan untuk terus berusaha melindungi kawasan masing-masing dari Covid-19 kerana wabak itu belum berakhir.

Turut hadir, Setiausaha Politik Ketua Menteri merangkap Ketua Saberkas Tebedu Dr. Simon Sinang Bada serta Pegawai – Pegawai Kanan Kerajaan Serian.

Oleh Akmal Adib Yusup

See author's posts


Aku Si Kerdil

Oleh Aileen Clare

“Aku tidak kisah, selagi jasad aku masih bernyawa di atas tanah ini, selagi itu aku tidak akan biarkan si Salman memegang jawatan sebagai ketua kampung di kampung ini.” Suara Tok Dirman bergema di warung Pak Koden .

Penduduk kampung yang berada di situ hanya memekakkan telinga, mereka sudah lali dengan tingkah laku Tok Dirman yang terlalu obses dengan jawatan ketua kampung. Bukan itu sahaja, Tok Dirman juga sentiasa berasa cemburu dengan Salman yang amat disenangi ramai.

“Sudah tahu diri itu kerdil, masih ada hati mahu merebut jawatan itu dengan aku.” Kata Tok Dirman dengan angkuh.

“Amboi Tok Dirman, hendak bercakap biarlah berpada – pada. Jangan kerana mulut nanti badan binasa, Tok Dirman benci sangat dengan si Salman janganlah sampai menghina.” Tegur Pak Koden sambil membawa secawan kopi untuk pelanggannya.

“Pak Koden!” Sapa Salman sambil mengangkat tangannya.

“Panjang umur kau Salman.” Kata Pak Koden sambil tersenyum.

“Pak Koden, tolong bungkuskan nasi lemak untuk saya. Saya nak tiga bungkus ya.”

Tanpa banyak bersuara, Pak Koden terus ke dapur. Penduduk kampung yang berada di situ menyambut kedatangan Salman dengan ramah, berbeza sekali dengan kedatangan Tok Dirman tadi. Wajah Tok Dirman semakin keruh dengan kedatangan Salman.

“Sepatutnya aku yang dihormati bukan engkau!” Desis hati Tok Dirman.

“Salman, cepatnya sampai. Di warung tidak ramai pelanggan?” Tanya Mak Jihan yang sedikit terkejut dengan kehadiran Salman.

Salman menggeleng sambil menghulurkan nasi lemak yang dipesan ibunya lalu menyalami ibunya. Dia meminta izin ke biliknya. Salman merupakan anak tunggal hasil daripada perkahwinan Mak Jihan dengan arwah suaminya.

“Tahniah Puan Jihan, Puan dikurniakan seorang bayi lelaki.” Kata Doktor Wani yang menguruskan proses bersalinnya.

Perasaan Mak Jihan pada waktu itu tidak dapat diungkapkan, betapa bersyukurnya dia dapat melahirkan seorang bayi lelaki dengan selamat. Semakin Salman membesar, tubuh Salman tidak menunjukkan tumbesaran yang sewajarnya. Tumbesaran Salman seperti terbantut dan sangat berbeza dengan kanak – kanak yang seusia dengannya.

Mak Jihan dan arwah suaminya membawa Salman berjumpa dengan doktor untuk membuat pemeriksaan kesihatan. Betapa luluh hati Mak Jihan apabila Salman disahkan menghidap Achondroplasia. Masalah ini menyebabkan protein tidak berfungsi secara normal dan tulang tumbuh lebih pendek serta memiliki bentuk abnormal terutamanya di bahagian tangan dan kaki.

Kekurangan fizikal Salman tidak mematahkan semangatnya untuk menjadi insan yang berjaya. Tidak dinafikan Salman sering menjadi mangsa ejekkan oleh rakan – rakannya. Semakin Salman meningkat dewasa, kata – kata cacian dan ejekkan semakin berkurangan. Penduduk kampung juga semakin menerima kelainan Salman, Salman juga sangat disenangi ramai atas sikapnya yang suka menolong orang, tutur katanya juga sopan dan kelakuannya yang penuh dengan adab. Di sebalik kesenangan orang ramai terhadap dirinya ada juga yang merancang untuk menjatuhkannya dalam diam.

Usia Salman mencecah 35 tahun dan dia masih belum memikirkan untuk beristeri. Baginya tiada wanita yang mahu menerima orang kerdil sepertinya untuk dijadikan suami.Salman mengurut kaki ibunya sambil mereka dua duduk menghadap televisyen.

“Mak, pagi tadi Salman dengar perbualan orang kampung Salman dengar ketua kampung kita akan letak jawatan minggu hadapan. Ketua kampung kita akan berpindah ke kampung sebelah dan tinggal bersama – sama anaknya.”

“Mak pun ada dengar, siapakah yang bakal menggantikan jawatan itu?”

Salman mengangkat bahunya tanda  idak tahu.

Sementara itu di rumah Tok Dirman, Tok Dirman duduk termenung di beranda rumahnya. Otaknya tengah ligat memikirkan cara untuk mengambil hati penduduk kampung. Bagaimanakah caranya untuk memperoleh kepercayaan daripada orang kampung untuk mengundi dirinya menjadi ketua kampung. Inilah peluangnya untuk menjadi ketua kampung,arwah bapanya yang berkeinginan untuk menjadi ketua kampung juga gagal jadi dia akan berusaha untuk mendapatkan jawatan itu.

Tok Dirman berasa sangat tidak berpuas hati apabila dia terdengar bahawa Salman akan dicalonkan sebagai ketua kampung. Salman adalah pesaing utamanya, dia tidak akan membiarkan Salman memegang jawatan itu.

“Kenapa budak hingusan itu menjadi pilihan mereka? Aku hidup lebih lama di kampung ini, mereka sepatutnya memilih aku.” Tok Dirman bermonolog seorang diri .

“Kenapa aku benci Salman? Belum tentu dia mahu jawatan itu, pasti dia akan mengundurkan diri. Ya, dia pasti akan menghormati aku. Esok aku akan pergi berjumpa dengannya.” Tok Dirman menghabiskan air kopinya lalu masuk ke dalam rumah.

Tok Dirman sudah tiba di ladang sawit milik Salman, matanya melilau mencari kelibat Salman. Dia memanggil salah seorang pekerja Salman dan beratanya di manakah keberadaan tuannya. Pekerja itu pergi memanggil tuannya.

Salman datang dan tersenyum manis ke arah Tok Dirman, mereka bersalaman. Salman menjemput Tok Dirman berteduh di salah satu pondok yang dibina untuk pekerja di situ. Tok Dirman dihidangkan secawan teh panas, mereka hanya berborak kosong.

“Salman, kamu tahu ketua kampung kita sudah meletakkan jawatan?” Soal Tok Dirman yang dari tadi menunggu masa sesuai untuk bertanya.

“ Tahu Tok.”

“Kamu rasa siapa yang sesuai menjadi ketua kampung? Lagipun Timbalan Ketua Kampung kita, Pak Nordin tidak mahu menggalas tanggungjawab sebagai Ketua Kampung.” Tanya Tok Dirman sambil tersengih – sengih.

Salman mengerutkan dahinya sambil biji matanya ke atas, dia menggaru kulit kepalanya yang tidak gatal. Tok Dirman yang berada di hadapannya mengharapkan jawapan yang memuaskan.

“Entahlah Tok, siapa pun ketua kampung kita, saya sebagai penduduk kampung tetap sokong. Saya tahu tidak semua orang yang layak memegang jawatan itu. Saya rasa Tok Dirman tidak kurang hebatnya, Tok tidak mahu mencubanya?”

Tok Dirman tersenyum puas, sangat berpuas hati.

“Hahaha… Ada – ada saja, kamu yakin saya boleh jadi ketua kampung?”

“Kenapa tidak Tok, Tok Dirman pun sudah lama di kampung ini. Saya memang akan mengundi Tok Dirman sekiranya nama Tok tercalon. Tok Dirman usah risau.”

‘Dapatlah aku merangkul jawatan itu, Salman bukan saingan aku. Dia sendiri juga mengundi aku. Aku perlu berusaha mengambil hati penduduk yang lain.’ Desis hati Tok Dirman.

Setelah Ketua Kampung Batu Lintar meletakkan jawatan secara rasminya, Ahli Jawatankuasa di Kampung Batu Lintar mengadakan mesyuarat. Pemilihan ketua kampung baru menjadi isi utama dalam mesyuarat itu, nama Tok Dirman dan Salman antara yang tercalon.

Tok Dirman terkejut, begitu juga dengan Salman. Tok Dirman terasa tercabar, dia memandang Salman dengan ekspresi tidak berpuas hati. Salman perasan dengan pandangan tajam dari Tok Dirman, dia tidak mengendahkannya. Dia tidak menyangka namanya sememangnya akan tercalon sebagai ketua kampung.

Di sebelah malam, Tok Dirman serta rakan – rakan sekampungnya berkumpul di bawah rumah Tok Dirman.

“Aku memang tak setuju! Kenapa nama dia ada sekali! Orang lain memang boleh aku kalahkan, tetapi dengan Salman memang menjadi masalah. Kenapa orang kampung suka dengan Salman? Aku memang tak layak ke?” Omel Tok Dirman sambil menepuk meja .

“Entahlah Tok, mungkin Tok sudah tua nak uruskan hal kampung, jadi mereka kurang percayakan kemampuan Tok.”

Tidak semena – mena lelaki muda itu dijerkah oleh Tok Dirman. Kemudian mereka semua diam, lama mereka mendiamkan diri dan tiba – tiba Tok Dirman tersenyum sinis.

“Aku ada cadangan.”

Mereka semua berpandangan antara satu sama lain. Tok Dirman memberitahu rancangan jahatnya, mereka semua membantah tetapi Tok Dirman menawarkan ganjaran yang lumayan jadi mereka menurut. Tanpa disedari, anak Tok Dirman, iaitu Mustafa secara tidak sengaja mendengar semua perbualan mereka. Mustafa seakan – akan tidak percaya dengan sikap buruk ayahnya, dia perlu memastikan rancangan itu gagal.

“Man, tanggungjawab sebagai Ketua Kampung itu besar. Mak sokong segala keputusan Man, terpulang kepada Man sama ada nak terima atau tidak jawatan itu.”

“Mak, keputusan belum rasmi. Salman hanya dicalonkan, mustahil penduduk kampung akan mengundi Salman. Kemungkinan besar Tok Dirman akan terpilih, Tok Dirman tidak kurang hebatnya.”

“ Salman! Salman! ” Salman dan Mak Jihan terkejut. Mereka lekas membuka pintu.

Di luar rumah Salman dikerumuni penduduk kampung. Riak wajah mereka kelihatan kurang senang, Salman tercengang – cengang.

“Hei Salman, mana kambing dan lembu kami! Cepat pulangkan!” Kata salah seorang penduduk kampung.

“Kambing? Lembu? Maksud tuan – tuan semua?” Soal Salman, dia memang tidak mengerti.

“Buat – buat tidak tahu, kambing dan lembu kami semua hilang. Tok Dirman kata kau yang ambil. Belum jadi ketua kampung kau dah jadi ketua pencuri ya, pulangkan haiwan ternakan kami!”

Tok Dirman yang mengintai dari jauh menepuk dahi.

“Aduh, kenapa mereka sebut nama aku? Aku sudah cakap jangan dedahkan nama aku.”

Tok Dirman datang ke arah mereka, membuat muka tidak bersalah.

“Salman, lebih baik kau pulangkan haiwan ternakan mereka. Aku nampak kau menarik haiwan – haiwan itu ke ladang sawit kau.’

“Tok, jangan fitnah saya. Saya langsung tidak mencuri. Dari tadi saya tidak keluar dan hanya berada di dalam rumah. Sampai hati Tok tuduh saya.” Tegas Salman mempertahankan diri.

“Salman, Tok takkan menuduh orang tanpa bukti. Kami semua hanya mahu hak kami dikembalikan. Pulangkan semuanya.”

“Tidak, bukan aku yang mengambilnya. Entah – entah Tok yang pasang perangkap dan memfitnah saya di hadapan penduduk kampung. Saya tahu Tok ingin mengambil jawatan itu tetapi bukan ini caranya. Sungguh keji tindakan Tok!” Kemarahan Salman semakin meluap. Mak Jihan mengusap – usap dada Salman, air mata ibunya mengalir.

Tok Dirman berasa tercabar. Perasaan bencinya terhadap Salman semakin meninggi. Dia harus menyingkirkan Salman pada malam itu juga.

“Hei ! Kau jangan nak menghina aku! Aku lebih tua dari kau, jaga sikit tutur kata kau! Kau memang tak sedar diri, sedarlah diri itu cacat. Aku rasa memang keturunan kau disumpah sebab itulah kau kerdil, sudahlah diri itu kerdil dan cacat mulut pun cacat juga? Dasar keturunan pencuri! Kau tak patut duduk di atas tanah ini! ” Hina Tok Dirman, dia sangat berpuas hati.

Salman terkedu, dia tidak menyangka Tok Dirman yang sangat disegani ini akan menghinanya. Matanya berkaca – kaca, Tok Dirman masih tersenyum angkuh dan dia menoleh ke arah penduduk kampung meminta sokongan daripada mereka namun dia silap .

“Tok Dirman ! Sudah Tok ! Tok Dirman sendiri yang cakap Salman curi haiwan ternakan kami, kalau benar sekalipun Tok langsung tiada hak menghinanya apatah lagi menghina keturunannya.”

“Betul!” Sahut semua penduduk kampung.

Tok Dirman menikus, dia menunduk. Dia memarahi dirinya sendiri.

Tok Dirman mahu membuktikan semuanya, dia membawa mereka semua ke ladang Salman. Salman turut serta, dia meminta ibunya duduk di rumah sahaja dan meminta ibunya mendoakannya. Sayu hati seorang ibu apabila anaknya dianiaya dan lebih parah lagi apabila kekurangan anaknya dipijak – pijak seperti tiada harga diri .

Mereka tiba di ladang sawit milik Salman, mereka mencari di sekitar ladang dan Tok Dirman mengarahkan penduduk lain mencari dengan teliti. Suluhan lampu suluh menerangi kawasan ladang kelapa sawit. Salman hanya berdiri, dia merenung tajam ke arah Tok Dirman. Tok Dirman menangkap anak matanya, dia tiba – tiba berasa gerun dengan renungan tajam itu.

Hampir 15 minit berlalu, penduduk kampung gagal menemukan haiwan ternakan mereka.

“ Di mana kau sorok semua haiwan itu!” Jerkah Tok Dirman .

“Aku sudah kata, bukan aku yang mengambilnya!” Jawab Salman dengan penuh kemarahan.

“Aku tahu dia sorokkan haiwan – haiwan itu di tempat lain. Mari ikut aku!” Arah Tok Dirman. Tiada seorang pun yang berganjak.

“Tok yakin Salman yang mencurinya? Kenapa Tok bersungguh – sungguh ingin membuktikan Salman bersalah ? Tok juga seolah – olah tahu di mana dia sorokkan sedangkan tadi Tok hanya kata yang Tok melihat Salman masuk ke dalam kandang milik kami dan Tok tidak tahu di mana dia sorokkan.”

Semua mata tertumpu ke arah Tok Dirman, Tok Dirman berasa tidak keruan.

‘Celaka, janganlah mereka syak bukan – bukan terhadap aku. Di mana mereka letak haiwan – haiwan itu? Rugi duit aku membayar mereka.’ Desis hati Tok Dirman.

“Kalau begitu, lebih baik kita ke rumah Tok Dirman. Dia juga ada kandang kambing, tidak jauh dari belakang rumahnya.” Cadang salah seorang penduduk.

“Kau nak tuduh aku pula? Aku tidak seperti Salman, dia pencuri!”

“Kenapa takut? Tok Dirman perlu membuktikannya.” Kata Salman sambil tersenyum sinis .

Tok Dirman tidak berpuas hati , bukan dia yang mencurinya tetapi jauh di sudut hatinya berasa kurang enak. Mereka sama – sama berjalan menuju ke rumah Tok Dirman dan terus ke kandang kambingnya. Tidak lama kemudian, salah seorang menjerit keriangan apabila lembunya ditemui. Semua penduduk kampung berpusu – pusu masuk ke dalam kandang itu dan mengambil kembali haiwan ternakannya.

Tok Dirman terkejut, jantungnya berdebar laju. Dia tidak menyangka haiwan – haiwan itu ada di dalam kandangnya. Penduduk kampung menyerang Tok Dirman, mereka memarahi Tok Dirman dan ada yang menghinanya dengan lebih teruk. Tok Dirman kehilangan suara untuk mempertahankan dirinya, dia berasa malu dan tidak menyangka kejahatan yang dirancangnya akan berbalik kepadanya pada masa itu juga.

Beberapa penduduk kampung meminta maaf kepada Salman, dengan hati yang terbuka dengan mudahnya dia menerima maaf itu. Salman melihat Mustafa dari jauh, Mustafa tersenyum ke arahnya. Setelah Mustafa mendengar rancangan jahat ayahnya, dia menelefon beberapa orang rakannya bertemu di warung Pak Koden.

Mustafa mahu menggagalkan rancangan ayahnya, mereka pergi ke ladang sawit Salman secara senyap dan membawa haiwan – haiwan itu dan mengikat dengan ketat di kandang kambing bapanya. Baginya tindakan ayahnya salah, ayahnya sangat ego dan terlalu angkuh. Dia tidak kisah dicemuh oleh penduduk kampung, sekurang – kurangnya kejadian ini akan menyedarkan ayahnya.

Tok Dirman membuat keputusan untuk berpindah keluar dari kampung itu. Dia berasa amat malu. Mustafa mengakui bahawa dia yang merancang kejadian itu, Tok Dirman berasa amat marah dan ada sedikit pertengkaran di antara mereka. Mustafa sedaya upaya menyedarkan ayahnya supaya dapat membezakan perkara yang baik dan buruk, dia tidak mahu kejahatan itu akan memakan diri. Tok Dirman insaf.

Sebelum mereka pergi, Tok Dirman sekeluarga sempat datang ke rumah Salman. Tok Dirman meminta maaf dengan bersungguh – sungguh. Dia menangis teresak – esak memeluk Salman.

Kini, secara rasminya Salman menggalas tanggungjawabnya sebagai ketua kampung. Penduduk kampung sangat senang hati menerimanya, Salman menjaga kampung itu dengan seikhlas hatinya.

‘Kalau bapa masih ada, tentu bapa akan berasa bangga.’ Desis hati Salman sambil memandang ke atas langit.

See author's posts


Percepat projek berimpak tinggi

KUALA LUMPUR, 6 April (Bernama) — Malaysia ketika ini sedang melaksanakan usaha padu untuk mengkaji semula dasar sedia ada dan menyusun semula strategi pelaburannya bagi memastikan pelaksanaan projek berimpak tinggi boleh dipercepatkan.

Menteri Kanan merangkap Menteri Perdagangan Antarabangsa dan Industri Datuk Seri Mohamed Azmin Ali berkata langkah itu penting bagi memastikan dasar pelaburan kerajaan relevan, berdaya tahan dan responsif kepada ekosistem yang sedang berkembang.

“Saya gembira untuk memaklumkan bahawa usaha penggalakan pelaburan berterusan yang dilakukan Malaysia telah berjaya menarik perhatian pelabur, termasuk pelabur dari Jepun.

“Berpandukan aspirasi ini, Kementerian Perdagangan Antarabangsa dan Industri (MITI) menerajui pembaharuan holistik agenda pelaburan Malaysia,” katanya dalam ucapan beliau pada forum pelaburan dalam talian anjuran Pertubuhan Perdagangan Luar Jepun (JETRO) bertajuk “Malaysia in its Present State” hari ini.

Mohamed Azmin berkata agenda baharu ini akan bersandarkan kepada Aspirasi Pelaburan Nasional (NIA) yang akan mengemudi Malaysia ke arah hab pelaburan serantau dengan tujuan meningkatkan kekompleksan ekonomi, mencipta pekerjaan bernilai tinggi, meluaskan hubungan domestik, membangunkan kluster baharu dan sedia ada dan menambah baik keterangkuman.

“Strategi pelaburan baharu kita akan menyediakan rangsangan yang perlu bagi meneruskan pelaburan teknologi tinggi dan mampan serta menggiatkan inovasi, mencari keseimbangan antara ekonomi dan kelestarian alam sekitar di samping mengurangkan pergantungan kepada buruh asing, sejajar dengan penanda aras global dalam alam sekitar, sosial dan tadbir urus (ESG),” katanya.

Beliau berkata, kerajaan telah membina asas yang perlu untuk mentransformasikan Malaysia menjadi peneraju serantau dalam ekonomi digital.

Menerusi Rangka Tindakan Ekonomi Digital Malaysia  (MYDIGITAL) yang diumumkan Perdana Menteri Tan Sri Muhyiddin Yassin baru-baru ini, beliau berkata Malaysai dijangka menjadi antara yang pertama di rantau ini membina ekosistem 5G menggunakan perkhidmatan Internet dan awan dalam masa nyata.

Selain itu, katanya, Malaysia akan terus belajar daripada pengalaman luas dan kepakaran Jepun dalam automasi, robotik, kecerdasan buatan (AI) dan Internet Pelbagai Benda (IoT).

“Dengan sinergi ini, saya yakin perniagaan Malaysia dan Jepun boleh meningkatkan kerjasama dalam penggunaan teknologi tinggi dan inovasi, pembuatan pintar dan semua perkara penting kepada Revolusi Perindustrian Keempat,” katanya.

Bagi meningkatkan lagi sinergi ini, beliau berkata, kedua-dua pihak juga perlu memanfaatkan hubungan sedia ada bagi mengukuhkan komitmennya untuk meningkatkan trajektori komersial dan perdagangan Malaysia-Jepun.

“Saya yakin kita berada di landasan yang betul, memandangkan pelaburan Jepun di Malaysia terus berada pada tahap tertinggi setakat ini, sebanyak RM91.4 bilion, menyumbang sejumlah 2,761 projek pembuatan dan mewujudkan 348,475 peluang pekerjaan sehingga kini.

“Ini menunjukkan keyakinan tinggi dan keutamaan untuk melabur di Malaysia. Perdagangan kita, walaupun agak menyusut iaitu sebanyak 5.3 peratus sejajar dengan kelembapan ekonomi global pada 2020, masih mencerminkan kepentingan hubungan dua hala kita. Saya optimis jumlah itu akan meningkat tidak lama lagi ketika kita beralih ke tempoh pemulihan pasca Covid-19,” katanya.- Bernama

See author's posts


Sevilla tandatangani semula Rakitic

BARCELONA semalam berkata, mereka bersetuju untuk menjual pemain tengah Croatia, Ivan Rakitic kembali ke Sevilla.

Di bawah perjanjian itu, pasukan dari selatan Sepanyol itu akan membayar kelab Catalan 1.5 juta Euro ditambah sembilan juta Euro dalam pemboleh ubah untuk pemain berusia 32 tahun itu, kata Barca dalam satu kenyataan.

“FC Barcelona secara terbuka mengucapkan terima kasih kepada Rakitic atas komitmen dan dedikasi dan mengucapkan yang terbaik dan semoga dia berjaya di masa depan,” tambah kenyataan itu.

Rakitic yang mempunyai baki kontrak setahun lagi di Camp Nou, menghabiskan tiga musim bersama Sevilla dan memenangi Liga Europa pada musim 2013/14 sejurus sebelum dia membuat perpindahan besar pada 2014.

Dia merupakan salah seorang daripada beberapa pemain Barcelona yang dilaporkan bahawa mereka bukan sebahagian daripada rancangan jurulatih baharu, Ronald Koeman.

Pada Isnin lalu, Lionel Messi memboikot sesi latihan pramusim pertama Barca ketika penyerang itu meningkatkan taruhan dalam pertarungannya untuk meninggalkan kelab musim panas ini.

Setelah tidak menghadiri ujian Covid-19 pada Ahad lalu, Messi terlepas sesi pertama Koeman sejak dilantik bulan lalu.

Ia nampaknya semakin besar kemungkinan Messi akan berusaha memaksa perpindahan dengan menolak bermain dalam La Liga musim depan, yang bermula pada 12 September ini. – AFP

See author's posts


Warga AS kongsi pengalaman tinggal di M’sia

MELAKA: Kira-kira 44 tahun dahulu semasa kali pertama Mark Ruffin menjejakkan kaki ke Malaysia, beliau sama sekali tidak menjangka akan menjadikan negara ini sebagai ‘rumahnya’.

Warga Amerika Syarikat berusia 66 tahun itu berkata, keunikan masyarakat Malaysia yang berbilang bangsa dan agama serta keindahan negara ini membuatkan hatinya tertarik untuk terus tinggal di tanah bertuah ini.

Berasal dari Indiana, Ruffin berkata beliau kemudiannya berpindah ke Brussels, Belgium untuk bekerja bersama ayahnya di sebuah syarikat pertahanan yang membekalkan peluru bagi kereta kebal sekitar 1970an.

“Pertama kali mendengar tentang Malaysia, saya terpaksa membuka ensiklopedia untuk mengetahui tentang negara ini. Maklumlah, ketika itu masih tiada capaian jalur lebar dan semuanya harus dilakukan secara manual.

“Sepanjang 12 tahun bertugas di syarikat pertahanan itu, saya mengembara ke banyak negara dan Malaysia satu-satunya mempunyai masyarakat yang paling penyabar saya pernah jumpa di rantau Asia Pasifik ini,” katanya yang fasih berbahasa Melayu kepada Bernama ketika ditemui di Klebang di sini.

Ruffin yang membesar dengan hobi belayar, memburu, mendaki gunung dan bermain muzik, pada mulanya membeli sebuah bot lalu bersauh di Pelabuhan Klang, Selangor, dan mendapati keadaan airnya yang tidak begitu memuaskan, sebelum beliau belayar ke Port Dickson, Negeri Sembilan.

“Di Port Dickson, saya mendapati keadaan pasang surut air laut yang terlalu jauh dari pantai sebelum seorang rakan mencadangkan agar saya belayar ke Tanjung Kling di sini.

“Setibanya saya di Melaka, saya dapati keadaan pantainya amat menarik, lantas saya membuat keputusan untuk menyewa sebuah rumah bersama seorang rakan untuk dijadikan sebagai rumah hujung minggu,” katanya.

Digelar sebagai Grandfather of Camper Van Malaysia, Ruffin yang juga pengendali kumpulan Facebook My Campervan Malaysia berkata, beliau juga membeli sebuah ‘camper van‘ dan menjelajah ke seluruh pelosok semenanjung Malaysia menggunakan kenderaan itu bersama isterinya.

“Ketika 1980an, ancaman komunis masih ada. Memandangkan saya bekerja di syarikat pertahanan, sebagai langkah berjaga-jaga, saya akan melaporkan diri di mana-mana balai polis ketika melakukan aktiviti berkhemah dengan ‘camper van’ yang saya miliki,” katanya.

Katanya, kali terakhir beliau pulang ke negara asalnya adalah pada 1989 ketika bapanya meninggal dunia, dan beliau kemudiannya memutuskan untuk berhenti kerja selepas mewarisi sejumlah wang simpanan.

“Mendiang bapa saya yakin saya mampu melakukan sesuatu dengan baik kerana saya mempunyai kesungguhan, dan dengan wang simpanan yang diberikan, saya membuka sebuah resort selepas membeli dua unit rumah banglo di Tanjung Kling untuk disewakan sebagai tempat berehat kepada mana-mana individu yang berminat.

“Di resort itu juga, saya membuka restoran dan menjemput kumpulan muzik dari sekitar negeri ini untuk bermain di sana. Antara pemuzik yang menarik perhatian saya adalah Sham Kamikaze yang pernah dijemput untuk bermain,” katanya.

Selepas mengharungi jatuh bangun dalam bidang perniagaan, Ruffin kini membuka sebuah tapak perkhemahan khusus bagi peminat ‘camper van’ di Klebang yang diusahakannya bersama seorang rakan sejak lapan bulan lepas, namun dek penangan Covid-19, tapak perkhemahan itu kini memang agak lengang.

“Malaysia mempunyai banyak tempat pelancongan menarik yang boleh dikunjungi dan diteroka. Rakyat Malaysia tidak perlu ke luar negara sebenarnya. Cukup dengan aplikasi Google Earth, anda boleh mencari lokasi yang menarik untuk diteroka.

“Ketika ini, aktiviti pelancongan menggunakan ‘camper van’ semakin digemari rakyat Malaysia dan ia berpotensi untuk dibangunkan jika agensi terlibat boleh duduk semeja dan membangunkan dasar yang sesuai untuk aktiviti berkenaan,” katanya.- Bernama

See author's posts


RM33.5 juta naik taraf bekalan air Daerah Limbang

LIMBANG: Kapasiti bekalan air bersih untuk daerah Limbang akan ditingkatkan melalui pelaksanaan projek menaik taraf Loji Rawatan Air Berawan.

Projek yang bernilai RM33.5 juta itu dijangka siap hujung Oktober dan mampu menampung  keperluan bekalan air di daerah ini dengan kapasiti 40 juta liter sehari (MLD).

Timbalan Ketua Menteri, Datuk Amar Awang Tengah Ali Hasan menjelaskan, pada masa ini Loji air Berawan hanya mampu menampung  20 juta MLD dan akan ditambah kapasitinya 20 juta MLD lagi apabila siap hujung Oktober tahun ini.

Awang Tengah yang juga Menteri Pembangunan Bandar dan Sumber Asli Kedua dan Menteri Pembangunan Perdagangan Antarabangsa dan  Industri, Terminal Perindustrian dan Pembangunan Usahawan Sarawak memberitahu media selepas menghadiri sesi taklimat Bekalan Air Luar Bandar (BALB) di Dewan Kampung Anak Tuno, Jalan Kpg Paya Lakap di sini semalam.

Turut sama Ahli Dewan Undangan Negeri (ADUN) Batu Danau, Paulus Palu Gumbang, Timbalan Residen Sebi Abang, Pengurus Wilayah Utara Jabatan Bekalan Air Luar Bandar (JBALB) Tie Tung Ing, Pengarah NRDA Datu Ubaidillah Abdul Latip dan Pegawai Daerah Limbang, Superi Awang Said.

Kerajaan negeri turut memberi peruntukan untuk projek BALB yang dilaksanakan di daerah ini.

Malah sejumlah RM42.6 juta dibelanjakan untuk projek cadangan pengambilan air mentah baharu di Sungai Limbang dan pembinaan pam utama untuk Berawan WTP Limbang (LAKU) yang dijangka siap Februari tahun depan.

“Bagi Projek BALB ini, sistem retikulasi Negeri Sarawak tahun 2016 zon 11, Limbang sejumlah RM3.3 juta diperuntukkan untuk pembekalan, perletakan, pengujian dan pengoperasian saluran paip sepanjang  kira-kira 9 kilometer dari Meritam ke Rumah Rumpang, Paya Lakap dan Merasam yang dijangka siap Oktober ini,”ujarnya.

Selain itu beberapa projek Program Tranformasi Luar Bandar (RTP) 2019 di DUN Batu Danau turut giat dilaksanakan membabitkan projek membaik pulih sistem air graviti Rumah  Tangai, Lubok Tuan bernilai RM70,000  dan sudah siap, membaik pulih sistem air graviti Rumah Jubang, Tanah Merah dengan kos RM200,000.

“Kita turut melaksanakan projek RTP 2020 iaitu membaik pulih sistem paip air graviti Rumah Lembong, Entakong bernilai RM150,000, baikpulih sistem paip/air graviti Kampung Rantau Kurra, Klinik Kuala Medalam/SK Kuala Mendalam dengan kos RM70,000.

Pada masa yang sama kerajaan negeri pimpinan GPS juga sedang melaksanakan beberapa projek rakyat di DUN Batu Danau yang membabitkan cadangan penyambungan saluran  paip di rumah kedai dan pejabat daerah di Nanga Medamit dengan kos RM200,000 dan ke kawasan rumah individu dan gereja di Kampung Lasas dan Mekasing/Ukong Limbang bernilai RM152,000.

See author's posts


Barca, Madrid buru ‘takhta’

“SAYA rindu tempat ini,” kata Lionel Messi setelah melangkah ke rumput Camp Nou buat kali pertama dalam tempoh tiga bulan tetapi apabila kembali beraksi, ia tidak akan sama.

Sebaliknya, perlumbaan mengejar kejuaraan La Liga Sepanyol akan mengambil langkah yang tidak diketahui dengan Barca beraksi dalam stadium terbesar dan sekarang paling kosong di Eropah setelah Real Madrid beralih di gelanggang lain.

Dua mata memisahkan saingan terhebat Sepanyol menjelang kembalinya aksi divisyen teratas pada Jumaat lalu ketika saingan ‘derby’ antara Sevilla dan Real Betis akan menamatkan penantian 93 hari dan melancarkan pecutan lima minggu ke garisan penamat.

Ketika permainan ditangguhkan pada 12 Mac, Madrid telah menyerahkan tempat pertama kembali kepada Barcelona, sejurus selepas mereka di Santiago Bernabeu dengan perubahan rentak yang nampaknya signifikan yang berlangsung tepat seminggu.

Memandangkan banyak kelemahan buat kedua-dua pasukan, tidak siapa yang dapat meramalkan pasukan yang akan muncul lebih kuat daripada 11 perlawanan terakhir musim ini tetapi faktor baru adalah siapa yang dapat menyesuaikan diri dengan persekitaran yang ‘aneh’.

Daripada stadium berkapasiti 81,000 di pusat bandar dalam pengubahsuaian pada musim panas ini, Real Madrid akan bermain di Stadium Alfredo di Stefano dengan 6,000 tempat duduk, biasanya tempat perlawanan pasukan simpanan dan pasukan bawah 18 tahun, di tempat latihan mereka di utara pinggir bandar.

Sementara itu, Barcelona akan mempertaruhkan kelebihan penonton tuan rumah terbesar di Eropah apabila menghadapi cabaran di arena paling kosong yang mana ketiadaan peminat sekurang-kurangnya akan lebih terasa berbanding tempat lain.

“Ini kali pertama kami bermain tanpa peminat,” kata pemain Toni Kroos dari Madrid awal bulan ini. “Pasukan yang paling dapat menyesuaikan diri dengan situasi ini adalah pasukan yang akan menang.”

Bagi Barca, ini adalah bukan kali pertama. Lionel Messi, Luis Suarez, Sergio Busquets, Gerard Pique, Sergi Roberto, Jordi Alba dan Marc-Andre ter Stegen semuanya bermain menentang Las Palmas pada Oktober 2017, ketika kelab menutup pintu di Camp Nou sebagai protes menentang perlawanan yang dilangsungkan semasa pergolakan politik.

Mereka menang 3-0 tetapi itu adalah satu-satunya perlawanan tanpa kehadiran prnonton dan kali ini terdapat lima penampilan di tempat sendiri yang perlu ditangani termasuk Atletico Madrid yang mampu diatasai dengan mudah.

Sabtu lalu, pasukan mengadakan sesi latihan penuh pertama mereka di Camp Nou dalam hampir tujuh tahun manakala Real Madrid turut berusaha menyesuaikan diri dengan Zinedine Zidane mengawasi pertemuan berkala di gelanggang baru mereka.

Padang memnyamai ukuran tepat 105 x 60 meter dari Bernabeu sementara pekerja padang kelab, Paul Burgess, telah dipindahkan untuk bekerja ke atas permukaan.

Namun enam perlawanan di tempat sendiri menentang Eibar, Valencia, Mallorca, Getafe, Alaves dan Villarreal tidak memberikan jaminan dan tidak seperti pesaing mereka Barcelona, pasukan itu tidak akan merasakan kegelisahan.

Bagi mereka, Stadium Alfredo di Stefano mungkin terasa seperti tempat yang berkecuali.

“Secara peribadi, saya lebih suka bermain di Bernabeu,” kata kapten pasukan Sergio Ramos.

Sekiranya ia kelebihan tuan rumah kurang pasti, Barcelona mungkin paling menderita. Mereka telah mengumpulkan mata terbanyak di tempat sendiri setakat ini dan sembilan lebih banyak berbanding Real Madrid.

Bagaimanapun, jika mereka berjaya mengutip mata di tempat lawan lebih mudah, Barcelona mempunyai lebih banyak ruang untuk ditingkatkan bagi dikejar Real Madrid. – AFP

See author's posts


MSM gesa Zahidi dirujuk ke JHK

KUALA LUMPUR: Majlis Senator Malaysia (MSM) semalam menggesa Timbalan Menteri Komunikasi   dan Multimedia Datuk   Zahidi Zainul Abidin   dirujuk ke   Jawatankuasa Hak dan Kebebasan (JHK)   Dewan Negara.

Setiausaha   Kehormat Majlis Senator Malaysia Raj Munni   Sabu berkata, ia bagi membolehkan siasatan dilakukan berhubung tindakannya   yang didakwa memberikan jawapan tidak benar   semasa persidangan   Dewan Negara   pada   Khamis lepas   berhubung manfaat program merapatkan jurang digital kerajaan di Sabah dan negeri lain.

“Beliau gagal fokus untuk memberikan jawapan kepada soalan yang dikemukakan. Sebaliknya, memberikan tumpuan kepada contoh yang dikemukakan oleh Senator Datuk Donald Peter Mojuntin yang menceritakan tentang perihal kepayahan   pelajar   di pedalaman Sabah Veveonah   Mosibin dalam mendapatkan capaian internet semasa tempoh Perintah Kawalan Pergerakan (PKP).

“Zahidi telah menuduh   Veveonah sebagai   menipu apabila pelajar itu memaklumkan beliau terpaksa   berada di atas pokok selama 24 jam untuk mendapatkan   sambungan internet bagi menduduki peperiksaan,” katanya dalam kenyataan semalam.

Raj Munni berkata, walaupun   Zahidi telah memohon maaf menerusi   akaun Facebooknya, namun   perkara itu telah mendatangkan kesan buruk dan negatif terhadap   pelajar itu dan keluarganya   serta menjadi mangsa buli siber ekoran kenyataan yang silap itu.

“Oleh itu timbalan menteri berkenaan perlu segera dirujuk ke Jawatankuasa Hak dan Kebebasan   Dewan Negara bagi membolehkan jawatankuasa itu memutuskan sama ada benar dakwaan   Zahidi yang mengatakan beliau mendapat maklumat tidak tepat ketika menjawab soalan itu,” katanya. – Bernama

See author's posts


Menelusuri Trikotomi Jiwa Menerusi Cerpen “Hargai Dirimu”

Oleh: Abang Median Abang Said

ANTHONY ROBBINS – seorang pakar motivasi barat dalam bukunya Unlimited Power menegaskan bahawa kejayaan seseorang itu bermula dengan usaha awal atau langkah permulaan yang akan menggerakkan kejayaan. Cerpen “Hargai Dirimu” karya pertama Alice Mohd yang tersiar dalam ruangan Wadah Bahasa dan Sastera pada 22 Februari yang lalu (seperti yang dimaklumkan dalam media sosialnya) ialah langkah permulaan yang akan menjadi titik tolak kepada kejayaan penulis pada masa akan datang jikalau usaha itu diteruskan dengan tekad dan kesedaran. Bakat penulis perlu digilap dengan pembacaan meluas seperti yang dikatakan oleh AS Laksana, “Membaca karya daripada penulis tersohor seperti memberikan pendidikan dari aspek pengolahan, teknik dan bahasanya.“

Yah, perkara itulah yang perlu dilakukan oleh penulis untuk terus menajamkan mata pena untuk menghasilkan karya yang lebih menggugah rasa dan minda pada masa akan datang!

Konsep trikotomi jiwa yang telah diperkenalkan oleh Plato meliputi kecerdasan (kekuatan akal), kemahuan (kekuatan rasa) dan juga nafsu yang turut mencakupi kepada ego dan keinginan. Konsep ini amat berkaitan dengan tema dan persoalan yang dibawa oleh penulis menerusi cerpen “Hargai Dirimu”yang memaparkan konflik kejiwaan dan tekanan mental melalui watak Sabrina. Pada bahagian permulaan cerpen, penulis sengaja berteka-teki dengan pembaca tentang konflik yang dialami oleh watak berkenaan. Perasaan ingin tahu pembaca melonjak dengan pelbagai persoalan yang berkelintaran dalam fikiran. Dengan penggunaan bahasa yang lancar dan teknik dialog yang mampu diaplikasikan dengan baik, penulis berjaya memancing minat pembaca untuk mendalami keruwetan dan kecelaruan jiwa Sabrina sehingga turut membawa sahabatnya, Tihah dalam lingkaran permasalahan tersebut. Sabrina boleh menangis teresak-esak di khalayak ramai. Sabrina boleh juga menghempas telefon bimbitnya ke lantai secara tiba-tiba. Semua gambaran ini menunjukkan kecelaruan emosi yang boleh dikaitkan dengan kecerdasan atau kekuatan akal yang perlu ada pada setiap insan untuk mendepani masalah. Persoalan emosi yang tidak dikendalikan dengan baik boleh membawa permasalahan itu menjadi lebih serius sehingga melakukan perkara-perkara yang di luar kawalan dan pertimbangan. Sebab itulah,Tihah berasa bimbang dengan ketidaktentuan emosi yang dialami oleh Sabrina sehingga dia sering menasihati sahabatnya supaya berjumpa dengan pakar psikiatri.

Menerusi susunan trikotomi jiwa manusia, kecerdasan dianggap berada pada tahap tertinggi dalam diri manusia yang melibatkan operasi mental, yakni berfikir dengan teliti sebelum membuat sesuatu keputusan. Oleh yang demikian, kecerdasan dikatakan akan melahirkan sifat-sifat hikmah atau kebaikan yang khas untuk membimbing manusia ke arah mengenali hakikat dirinya dan hakikat kejadian alam. Tihah mempunyai kecerdasan sebagai seorang sahabat yang melihat kemungkinan-kemungkinan negatif yang bakal dilakukan oleh sahabatnya. Dia cuba menyelami masalah Sabrina, cuba memberikan nasihat dan cadangan agar masalah tersebut mampu diringankan. Dialog-dialog yang diolah oleh penulis, biarpun merupakan dialog-dialog percakapan seharian yang ada kalanya nampak lewah tetapi tetap berjaya menampakkan keakraban hubungan dua orang sahabat tersebut yang turut diselitkan dengan elemen kecindan. Dialog-dialog yang mempunyai unsur gurauan menunjukkan kecerdasan Tihah untuk mengawal emosi Sabrina – sekurang-kurangnya melupakan seketika permasalahan yang mencengkam – walaupun hubungan persahabatan mereka berdua tidaklah terlalu panjang kerana masalah yang dihadapi oleh Sabrina berlaku sebelum hubungan persahabatan itu terjalin.

Sebagai seorang cerpenis, Prof. Dr. Kuntowijoyo mahukan pendahuluan cerpen yang mampu menarik tali rasa sehingga membeliti minat pembaca. Namun baginya, penulis tidak boleh terlalu menggantung rasa ingin tahu itu sehingga berjela-jela – meleret hingga mengikat rasa bosan pembaca. Perkara itulah yang perlu dielakkan oleh penulis cerpen “Hargai Dirimu”apabila penulis hanya merungkaikan persoalan yang mengheret Sabrina dalam tekanan perasaan setelah membaca separuh daripada cerpen berkenaan (penghujung muka surat yang keempat daripada sembilan halaman). Penyebab kepada gelodak kejiwaan Sabrina sebaiknya diungkapkan lebih awal supaya penulis mempunyai lebih banyak ruang untuk mengukuhkan kewajaran plot kerana keterikatan dan kelogikan plot yang digarap oleh penulis sedikit longgar sehingga memerlukan sedikit penambahbaikan dan pemurnian.

Dengan menggunakan teknik dialog, penulis merungkaikan permasalahan emosi Sabrina yang disebabkan oleh kematian tunangnya. Sabrina dan tunangnya ditimpa kemalangan jalan raya setelah berlaku salah faham antara mereka sebelum itu sehingga Sabrina meminta pertunangan antara mereka diputuskan. Semua ini diceritakan oleh Sabrina kepada Tihah.

Mengikut susunan trikotomi jiwa manusia yang diperkenalkan oleh Plato, tahap ketiga adalah merujuk kepada nafsu, ego dan kehendak. Tahap ini sangat berkaitan dengan tindakan dan krisis yang berlaku antara Sabrina dan tunangnya sehingga mengakibatkan kemalangan yang meragut nyawa. Tunang Sabrina (tidak disebut namanya dalam cerpen berkenaan) berasa cemburu kerana Sabrina keluar makan dengan kawan sepejabatnya – Harun. Sabrina tidak sempat memberitahu nama Norin yang turut keluar makan bersama-sama pada waktu itu. Perasaan cemburu yang menebal pada jiwa tunangnya telah menyebabkan Sabrina berasa malu dan marah. Rasa ego yang terselit di jiwanya menyebabkan tunang Sabrina tidak mahu mengalah sehingga tetap merajuk biarpun menyedari bahawa Sabrina juga membawa Norin sewaktu makan tengah hari itu. Sikap tidak mahu beralah itulah yang menyebabkan pertengkaran itu berlanjutan sehingga Sabrina meminta untuk memutuskan pertunangan. Pertengkaran di dalam kereta itu telah menyebabkan tunang Sabrina kehilangan fokus kerana amarahnya. Dia memandu kereta itu dengan laju sehingga terbabas di tepi jalan dan melanggar tiang elektrik. Kematian tunangannya itu menyebabkan Sabrina terus-terusan dikejar perasaan bersalah.

Nafsu yang berada pada tahap ketiga trikotomi jiwa manusia sering dikaitkan dengan hati dan perut. Ketiga-tiga kekuatan ini sentiasa berperang dalam jiwa manusia seperti peperangan antara watak-watak dalam cerpen ini. Seandainya nafsu yang menguasai jiwa dan pemikiran manusia maka darjat manusia akan turun sehingga ke tahap yang paling rendah – boleh menghampiri tahap binatang kerana manusia dan binatang dibezakan oleh pemikiran. Jikalau kemahuan yang menang, manusia cenderung hidup bercakaran dan bermusuhan sesama sendiri seperti yang ditunjukkan oleh watak Sabrina dan tunangannya, termasuk watak ibu kepada tunangnya itu. Namun, jikalau kecerdasan yang menguasai keadaan, maka akan wujud sebuah masyarakat yang harmoni seperti harapan yang ditunjukkan melalui watak Tihah.

Setelah enam tahun pemergian tunangnya, Sabrina kembali diterjah oleh rasa bersalah apabila terserempak semula dengan ibu arwah tunangnya yang masih lagi menyalahkan Sabrina. Dia masih lagi menuduh bahawa Sabrinalah yang ‘membunuh’ anak kesayangannya itu. Semua perkara itu terus mengocak ketenangan Sabrina. Dia berasa sangat tertekan dengan segala masalah tersebut.

Sebagai penulis baharu, penulis dianggap berjaya menjalinkan plot cerpen dengan baik. Penceritaan penulis lancar sehingga pembaca dapat merasai gelodak rasa dan konflik kejiwaan yang dilalui oleh watak-watak dalam cerpen berkenaan. Cuma konflik kejiwaan itu diolah pada tahap permukaan – masih belum cukup mendalam. Penulis masih berada pada tahap menyatakan konflik dan gelodak rasa itu secara langsung. Perhatikan contoh ini :

Pastinya pengolahan (a) nampak begitu mendatar berbanding pengolahan (b). Maknanya, penulis perlu memasukkan elemen emosi yang bersebati dengan raut wajah, perlakuan dan tutur kata yang diucapkan oleh watak. Semua itu memerlukan keseimbangan – dirincikan antara gambaran fizikal, emosi dan nada suara yang diucapkan. Penggunaan teknik dialog untuk merungkaikan konflik termasuk pada bahagian klimaks ternyata membantu penulis memberikan kejelasan kepada pembaca namun kurang dari aspek kesan emosi. Penulis perlu mahir menggunakan teknik deskriptif untuk memberikan gambaran yang lebih mendalam; lebih-lebih lagi tentang perwatakan Sabrina yang mengalami masalah kejiwaan sehingga perlu dirujuk untuk menerima khidmat psikiatri.

Efix Mulyadi, sewaktu memberikan ulasan tentang prestasi cerpen dalam Kompas 2013, menegur penulis-penulis cerpen yang cuba mengambil jalan pintas untuk menyelesaikan konflik dalam cerpen mereka. Konflik yang dibina dan dipilih oleh penulis perlu diselesaikan dengan teliti, logik, menarik dan berhemah. Apa yang menjadikan pengakhiran sesebuah cerpen itu menarik? Azizi Haji Abdullah suka dengan elemen kejutan dan mengakhiri karyanya dengan melodrama. Beliau suka mematikan watak-watak dalam karyanya. Manakala penulis-penulis skrip filem Korea, Telugu atau filem barat dewasa ini suka menjungkar-balikkan situasi (plot twist) sehingga meninggalkan kesan emosi dan sensasi kepada khalayaknya. Perkara inilah yang perlu diteliti oleh penulis cerpen “Hargai Dirimu”.

Emak tunang Sabrina masih lagi membenci dan meletakkan setiap kesalahan atas kematian anaknya di bahu Sabrina. Situasi itu jugalah yang telah memberikan tekanan jiwa yang begitu berat kepada Sabrina. Penulis ternyata mengambil jalan pintas melalui nasihat yang disampaikan oleh Tihah supaya Sabrina kembali merapatkan diri dengan ajaran agama. Dia juga mahu supaya Sabrina membuat janji temu dengan pakar psikiatri. Pujukan-pujukan itulah yang menyebabkan Sabrina berlembut hati untuk tidak mengecewakan perasaan sahabatnya. Ternyata penulis telah berjaya menjalinkan plot cerpennya dengan baik melalui konsep sebab dan akibat.

Namun berlaku beberapa kelompangan yang perlu ditampung oleh penulis untuk mengemaskan lagi jalinan plot cerpen berkenaan. Penerimaan Sabrina atas nasihat Tihah berlaku dengan begitu lancar dan pantas tanpa penentangan sehingga gagal memberikan impak yang lebih berkesan kepada pembaca. Selain itu, pada pengakhiran cerpen ini, Sabrina disarankan untuk kembali mendekatkan diri kepada agama sedangkan penulis tidak memberikan gambaran yang jelas bahawa Sabrina sering mengingkari perintah agama. Penulis perlu mengaitkan, bagaimana pegangan pada agama itu menyebabkan Sabrina berasa begitu tertekan. Pembaca hanya mengetahui perkara tersebut dengan membina andaian sendiri tanpa dikukuhkan oleh penyusunan plot yang diolah oleh penulis. Mungkin penulis boleh memasukkan tentang usaha Sabrina yang ingin membunuh diri untuk menyelesaikan masalahnya. Di sana barulah akan menunjukkan keselarian dengan pengakhiran yang ditulis untuk menjadikan binaan plot yang digarap mempunyai kelogikan yang tinggi.

Antara kelebihan penulis dalam menghasilkan cerpen ini ialah pengolahan bahasanya yang lancar. Penulis mampu menjadi pencerita yang baik dengan menggunakan teknik dialog dan deskriptif. Pembaca akan dapat mengikuti rentetan peristiwa daripada perkara lampau dan situasi semasa. Cuma ada beberapa kesilapan kecil yang perlu diambil perhatian oleh penulis pada masa akan datang. Kesilapan bahasa yang kecil ini kadangkala akan menjejaskan kualiti cerpen berkenaan. Di bawah ini diperturunkan kesilapan bahasa tersebut dan pembetulan yang dicadangkan :

Terdapat beberapa kesalahan lain yang tidak dimasukkan dalam rajah di atas kerana kesalahan itu merujuk kepada kesalahan hukum tatabahasa yang sama. Sebagai penulis, tanggungjawab yang perlu dimainkan ialah dengan menjadi paradigma kepada pembaca untuk memperoleh sesuatu yang betul. Kesilapan ejaan dan beberapa kesalahan bahasa lain akan memberikan gambaran yang salah kepada pembaca untuk menjadikan karya sastera sebagai medium pendidikan.

Sebagai penulis baharu, Alice Mohd. telah berjaya mendalami permasalahan jiwa manusia yang diolah melalui gambaran watak-watak yang dibina dalam cerpen berkenaan. Berdasarkan kepada peringkat kesedaran jiwa manusia yang diperkatakan oleh Freud, iaitu kesedaran (conscious), pra-sedar (preconscious), tidak sedar (unconscious) dan kesedaran sejati atau biasa (subconscious), penulis memberikan gambaran bahawa manusia (watak) tahu apa yang dilakukannya dalam kehidupan sehari-hari, dapat memahami suasana di persekitarannya dan kenal akan dirinya sendiri. Semua itu perlu menjadi pegangan penulis (yang tahu potensinya sebagai penulis) untuk menyelesaikan konflik dalam cerpen berkenaan. Watak Sabrina juga tahu tentang kudratnya yang mampu mengatasi setiap cabaran yang diberikan oleh Ilahi di atas muka bumi. Perkara ini telah dinyatakan melalui firman Allah SWT melalui Surah al-Baqarah, ayat 286 yang bermaksud:

“Allah tidak membebani seseorang melainkan sesuai dengan kemampuannya. Dia mendapat (pahala) daripada (kebaikan) yang dilakukannya dan dia mendapat (seksaan) daripada (kejahatan) yang dilakukannya.”

Penulis telah menjadikan ayat berkenaan sebagai asas dalam pembinaan plot dalam cerpennya. Cuma pengolahan pengarang masih di peringkat permukaan yang memerlukan kepekaan kreatif untuk lebih mendalami konflik dengan lebih tuntas. Tentu ramai penulis di Malaysia yang menulis tentang kemiskinan tetapi gambaran penulis berkenaan tidak mengakar sehingga tidak mampu mencengkam jiwa. Situasi ini tentu berbeza tatkala membaca kemiskinan dan penderitaan keluarga Lahuma di Kampung Banggul Derdap seperti yang digambarkan oleh Shahnon Ahmad dalam novelnya Ranjau Sepanjang Jalan. Tentu tidak adil untuk membandingkan cerpen ini dengan karya besar buah tangan Sasterawan Negara itu. Namun perbandingan itu dibuat supaya penulis tahu tentang karya contoh yang boleh dijadikan panduan untuk perincian perwatakan, gambaran latar dan pengolahan plot dalam penghasilan karya akan datang.

Teguran lain yang boleh diambil maklum oleh pengarang ialah tentang pemberian tajuk cerpen berkenaan yang agak klise. Ada penulis yang suka menggunakan tajuk yang panjang. Ada pula penulis yang suka menggunakan tajuk yang pendek. Tidak ada ketetapan antara dua perkara tersebut. Yang penting, tajuk yang dipilih memberikan impak dan tarikan kepada pembaca.

Secara keseluruhannya, penulis melepasi ujian pertama dengan sangat baik untuk menempatkan karyanya dalam media cetak. Penulis mempunyai bakat dan akan menghasilkan karya yang menjanjikan jikalau terus cuba mencari jati diri sebagai penulis. Pemilihan tema yang tepat sangat memainkan peranan untuk mengangkat karya penulis pada tahap yang lebih baik. Kalau boleh, jangan menulis sesuatu yang klise – memaparkan tema yang telah biasa ditulis oleh penulis terdahulu. Penulis perlu berani menghasilkan sesuatu yang baharu.

Locke menyifatkan idea yang tumbuh ialah hasil daripada produk pengalaman. Katanya, jiwa manusia ibarat papan batu dan kertas putih. Bilakah papan ini dihiasi dengan segala bentuk khayalan? Dari mana datangnya bahan – taakulan dan pengetahuan? Jawapannya dapat diungkap dengan satu perkataan – ya, pengalaman! Di situ akan dijumpai pengetahuan dan dari situ juga penulis akan mengenali diri.

Semoga penulis memahami trikotomi diri untuk menjadi penulis yang berjaya.

See author's posts


4 menteri selesai bertemu Abang Johari

KUCHING: Empat menteri Kerajaan Perpaduan diketuai Timbalan Perdana Menteri Dato Sri Fadillah Yusof selesai mengadakan pertemuan dengan Premier Sarawak, Datuk Patinggi Tan Sri Abang Johari Tun Openg petang tadi.

Turut serta Menteri Kerja Raya, Dato Sri Alexander Nanta Linggi; Menteri Pembangunan Wanita, Keluarga dan Masyarakat, Dato Sri Nancy Shukri dan Menteri Perpaduan Negara, Datuk Aaron Ago Dagang.

Fadillah dalam hantaran di facebooknya sebentar tadi menyatakan Menteri Pelancongan, Datuk Seri Tiong King Sing, tidak dapat turut serta disebabkan ada komitmen lain dengan kementeriannya di Kuala Lumpur.

Hadir sama dalam pertemuan itu ialah tiga Timbalan Premier Sarawak, Datuk Amar Douglas Uggah Embas; Datuk Amar Awang Tengah Ali Hasan dan Dato Sri Dr Sim Kui Hian, serta Setiausaha Kerajaan Negeri Sarawak, Datuk Amar Haji Mohamad Abu Bakar Marzuki.

Terdahulu sebaik tiba dari Kuala Lumpur, Fadillah memberitahu pemberita tujuan kunjungan terhadap Abang Johari adalah bagi mendapatkan pandangan mengenai perkara yang harus ditumpukan mereka untuk negeri ini.

Beliau yang ditugaskan untuk memfokuskan hal ehwal Sabah dan Sarawak akan membincangkan mengenai isu-isu berkaitan Perjanjian Malaysia 1963 (MA63) dengan Abang Johari.

Fadillah berkata beliau juga telah meminta Menteri di Jabatan Perdana Menteri (Sabah dan Sarawak) Datuk Armizan Mohd Ali supaya mendapatkan input daripada kerajaan Sabah mengenai perkara sama.

“Perkara-perkara berbangkit (mengenai MA63) yang boleh kita selesaikan dalam masa sebulan kita cuba selesaikan segera.

“Mungkin ada juga beberapa perkara yang perlu dibawa ke Parlimen untuk mendapatkan kelulusan, kita akan bawa (bentang) ke Dewan Rakyat,” katanya di Lapangan Terbang Antarabangsa Kuching.

See author's posts


Tayar pancit sebabkan Lim lewat tiba

PUTRAJAYA: Bekas Menteri Kewangan Lim Guan Eng tiba di ibu pejabat Suruhanjaya Pencegahan Rasuah Malaysia (SPRM) di sini lewat hampir tiga jam daripada waktu janji temu yang ditetapkan SPRM iaitu pada 10.00 pagi.

Ahli Parlimen Bagan itu memasuki bangunan SPRM pada 12.40  tengah hari, ditemani peguamnya RSN Rayer.

Terdahulu pada 9.30 pagi, Lim yang juga bekas Ketua Menteri Pulau Pinang memuat naik  gambar menunjukkan tayar kereta beliau pancit di Lebuhraya Utara-Selatan, dalam perjalanan dipercayai dari utara ke Kuala Lumpur, dalam akaun laman sosial Facebook beliau.

Beliau juga dilihat tiba di SPRM menaiki kereta yang berbeza dengan kereta yang mengalami masalah tayar pancit yang dimuat naik dalam hantaran beliau pagi tadi.

Pada 10.20 pagi, pegawai SPRM memberitahu wakil media yang menunggu bahawa Lim telah memaklumkan kepada pegawai penyiasat yang bertugas bahawa beliau akan tiba lewat kerana berada di Simpang Pulai, dekat Ipoh pada waktu itu.

Ini merupakan kali kedua Lim hadir di SPRM bagi memberi keterangan berkaitan siasatan terhadap projek terowong dasar laut di Pulau Pinang bernilai RM6.3 bilion.

Kali pertama beliau hadir untuk memberi keterangan kepada SPRM ialah pada Rabu lepas.  Beliau tiba di perkarangan bangunan itu pada 1.00 tengah hari dan dilihat keluar pada 7.00 malam tanpa memberi sebarang kenyataan kepada wakil media yang menanti.

Lim dikatakan sepatutnya menyambung keterangan pada Khamis namun tidak dapat berbuat demikian kerana tidak sihat.  Pada Jumaat pula dia dilaporkan mempunyai urusan lain.

Ketua Pesuruhjaya SPRM Datuk Seri Azam Baki sebelum ini dilaporkan berkata, kertas siasatan berkaitan kes itu dijangka dapat diserahkan kepada Jabatan Peguam Negara dalam masa terdekat untuk tindakan selanjutnya.

Laporan sebelum ini turut menyebut siasatan kes berkenaan kini berada pada fasa akhir dan tidak ramai saksi yang akan dipanggil untuk diambil keterangan bagi menyiapkan siasatan kes berkenaan.

Pada 30 Jun lepas, SPRM menahan bekas pegawai tinggi Suruhanjaya Pelabuhan Pulau Pinang (PPC) bagi membantu siasatan berhubung elemen rasuah dalam projek terowong itu.

Ketua Menteri Pulau Pinang Chow Kon Yeow dan beberapa Exco serta bekas Exco kerajaan negeri turut dipanggil memberi keterangan kepada SPRM berhubung projek mega itu. – Bernama

See author's posts


TYT terima dua kunjungan hormat

KUCHING, Selasa: Yang di-Pertua Negeri, Tun Pehin Sri Abdul Taib Mahmud telah menerima dua kunjungan hormat di kediaman rasmi beliau di Demak Jaya, pagi tadi.

Kunjungan hormat pertama oleh Menteri Komunikasi dan Multimedia Malaysia, Dato’ Saifuddin Abdullah dan Menteri Utiliti Sarawak, Dato Sri Dr. Stephen Rundi Utom adalah bertujuan untuk memaklumkan kepada Tun Taib berkaitan penyelarasan sambutan Hari Malaysia 2020 yang akan diadakan di Stadium Tertutup Sibu, Sarawak sekaligus menjemput beliau untuk hadir ke acara tersebut.

Sejurus selepas itu, Tun Taib menerima satu lagi kunjungan hormat daripada Hakim Besar Sabah dan Sarawak, Dato’ Abang Iskandar Abang Hashim.

Ini merupakan kunjungan pertama beliau selepas dilantik sebagai Hakim Besar Sabah dan Sarawak yang baharu pada 25 Februari 2020 yang lalu. Ketika kunjungan, beliau turut berkesempatan untuk memaklumkan perkembangan terkini tentang hal ehwal kehakiman di Sabah dan Sarawak kepada Tun Taib.

See author's posts


Scott O’Donell dilantik pengarah teknikal FAM

BEKAS Pengarah Teknikal ‘All India Football Federation’ (AIFF), Scott O’Donell, 54, dilantik sebagai Pengarah Teknikal baharu Persatuan Bolasepak Malaysia (FAM), dengan kontrak selama tiga tahun berkuat kuasa semalam.

O’Donell akan menggantikan Datuk Ong Kim Swee, yang mengumumkan peletakan jawatan pada September lepas setelah menerima tawaran sebagai ketua jurulatih pasukan Liga Super Sabah FC. Kim Swee dilantik sebagai Pengarah Teknikal FAM pada 1 Jan 2021.

Setiausaha Agung FAM Mohd Saifuddin Abu Bakar ketika mengumumkan pelantikan itu, berkata tenaga pengajar FIFA kelahiran Sydney, Australia itu, dipilih berdasarkan pengetahuannya dalam arena bola sepak Asia Tenggara, dan kelayakan yang dimilikinya.

“Sudah pasti beliau calon yang terbaik bagi jawatan ini, dengan kelayakan tinggi yang dimilikinya sebagai pengajar kejurulatihan FIFA.

“Beliau juga memahami dengan situasi bola sepak di Asia Tenggara dengan pengalaman beraksi bersama Kuala Lumpur dan dalam bidang kejurulatihan di Singapura dan Kemboja,” katanya pada sidang media mengumumkan pelantikan itu.

O’Donell yang sebelum ini berkhidmat sebagai Pengarah Teknikal Capital Football, iaitu badan induk bola sepak wanita di ibu negara Australia, Canberra, sejak 2017, telah melepaskan jawatan itu pada November lepas.

Bekas pemain pertahanan itu juga sudah biasa dengan budaya bola sepak rantau ini, apabila pernah beraksi bersama Kuala Lumpur pada 1994-1995, selain bermain di Liga Singapura bersama Tampines Rovers (1996-97, 1999-2000) dan Marine Castle United (1998-99).

Selain menjadi jurulatih Geylang United (2003-2005) di Singapura, beliau juga mempunyai pengalaman sebagai Ketua Jurulatih skuad kebangsaan Kemboja sebanyak dua kali, iaitu bermula 2005-2007 dan 2009-2010, sebelum menjadi Pengarah Teknikal AIFF bermula 2015-2017.

Sementara itu, Timbalan Presiden FAM Datuk S. Sivasundaram optimis kehadiran O’Donell, dapat memantapkan pembangunan bola sepak di negara ini.

“Saya gembira untuk beliau bersama FAM, terutamanya untuk program pembangunan remaja. Beliau tahu budaya di sini, saya rasa akan menjadi lebih mudah untuk saya bekerjamasa dengannya dan saya percaya kita boleh bangunkan lebih lagi untuk pembangunan pemain remaja terutamanya bagi abwah umur 17, 20 dan 23 tahun,” katanya.- Bernama

See author's posts


Surat rayuan kepada pengundi Sarawak

See author's posts


Nur Wahidah usahakan penanaman Rock Melon

LADANG… Nur Wahidah Hambali ketika berada di ladang tanaman Rock Melon yang diusahakan oleh beliaudan keluarga.

Tembikai wangi atau rock melon (Cucumis melo L.) ialah sejenis tanaman jenis tembikai dari keluarga Cucurbitaceae merupakan salah satu tanaman yang sangat terkenal di Malaysia.

Buah rock melon yang digemari kerana rasanya yang manis serta sedap dan boleh dimakan segar atau dibuat jus minuman dan sebagainya dapat ditanam dengan menggunakan kaedah penanaman secara moden dengan sistem fertigasi di bawah struktur pelindung hujan atau sistem terbuka.

Dengan peredaran zaman dan penggunaan teknologi yang semakin meluas, penanaman buah ini yang dahulunya diusahakan di atas tanah namun, kini ramai petani lebih berminat untuk menanam rock melon menerusi sistem fertigasi.

Mulai mengusahakan penanaman rock melon secara komersial sejak tahun 2004 hingga kini, Nur Wahidah Hambali, 42 membuka mata ramai usahawan untuk beralih menggunakan kaedah penanaman fertigasi yang ternyata lebih mudah berbanding penanaman secara tradisional.

KAEDAH TANAMAN

Berkongsi dengan pemberita mengenai cara dan kaedah penanaman, Wahidah berkata beliau yang mengusahakan tanaman rock melon dengan bantuan suami dan anak-anak berkata beliau menggunakan tiga kaedah penanaman.

“Kaedah yang pertama ialah penanaman secara fertigasi yang menggunakan autopot dan polibag, penanaman atas tanah menggunakan sistem fertigasi dan kaedah yang ketiga iaitu penanaman secara hidroponik.

“Bagi teknik penjagaan pula, saya fokus kepada penjagaan secara kawalan organik dan bebas racun kimia.

“Melalui kaedah penjagaan ini, saya meminimumkan penggunaan baja kimia bagi meningkatkan kualiti buah yang premium dan selamat untuk dimakan memandangkan ia juga dijual kepada orang ramai,” jelasnya.

Beliau yang juga Pengasas baja dan kawalan serangga organik iaitu Produk Sri Organik berkata jumlah keseluruhan rock melon yang ditanam sudah mencecah 10,000 pohon.

KHASIAT BUAH ROCK MELON

Wahidah yang bekerja sebagai jurulatih tetap dalam bidang pertanian lestari untuk beberapa agensi kerajaan seperti Jabatan Pertanian Malaysia, Felcra Training Centre dan beberapa agensi swasta yang lain mendedahkan buah rock melon mempunyai pelbagai khasiat selain digemari kerana rasanya yang enak.

“Buah rock melon ini memberikan pelbagai khasiat di mana ia dapat membekalkan sumber antioksidan yang sangat baik seperti vitamin C dan A yang membantu mengurangkan risiko kanser, katarak, serta menguatkan sistem imun badan.

“Selain itu, ia juga rendah gula dan kalori di mana satu hidangan 100 gram (g) rock melon hanya mengandungi 5.7g gula, 0.1g lemak, dan 29 kalori.

“Di samping itu, kandungan zeaxanthin yang terdapat di dalamnya mampu untuk untuk melindungi kulit dan mata dari sinaran ultraungu (UV). Ia juga mengandungi kandungan kalium (potassium) yang tinggi di mana kalium ialah mineral yang penting dan diperlukan oleh badan untuk berfungsi dengan baik,” jelasnya yang mendedahkan sedikit mengenai khasiat dalam buah kegemaran rakyat Malaysia tersebut.

CABARAN

Berkesempatan untuk berkongsi mengenai kerjaya beliau, ibu kepada lapan orang anak yang berumur dalam lingkungan tiga hingga 24 tahun tersebut berkata anggaran kos yang digunakan untuk memulakan pengusahaan tanaman tersebut juga tidak terlalu tinggi.

Jelasnya, untuk 500 pokok anggaran kos yang digunakan ialah RM20 hingga RM25 per pokok untuk harga semasa.

Katanya, kini beliau mampu menjual hasil tanaman rock melon ke seluruh Malaysia dan golongan yang paling ramai membeli buah ini ialah pemborong dan juga pengguna akhir.

Menjelas lanjut mengenai cabaran yang dihadapi, Wahidah berkata beliau berhadapan dengan penyakit tumbuhan seperti Kulapuk Downy yang boleh merosakkan tanaman antara 50 hingga 80 peratus.

“Selain itu, saya juga berhadapan dengan cabaran perosak seperti Trips dan White Fly selain berhadapan dengan harga yang rendah jika pengeluaran berlebihan.

“Sekiranya permintaan tinggi pada satu-satu masa, kami juga berhadapan dengan kesukaran apabila pengeluaran buah tidak terlalu banyak dan keadaan cuaca yang tidak menentu juga memberi kesan kepada penghasilan buah,” ujarnya yang juga merupakan perunding untuk beberapa projek tanaman seluruh negara terutama padi dan rock melon.

Oleh RYNNA SHA’ERRA

See author's posts


Abang Johari terima dua kunjungan hormat

KUCHING: Ketua Menteri, Datuk Patinggi Abang Johari Tun  Openg semalam menerima dua sesi kunjungan hormat daripada Pertubuhan Keselamatan Sosial (PERKESO) dan Tabung Haji bertempat di Tingkat 22, Wisma Bapa Malaysia, di sini, pagi semalam.

Kunjungan hormat daripada PERKESO telah diketuai oleh Ketua Eksekutif PERKESO, Dato’ Sri Dr. Mohammed Azman Dato’ Aziz Mohammed yang bertujuan memaklumkan kepada Abang Johari bahawa PERKESO telah menyalurkan sebanyak RM1.296 billion kepada rakyat Sarawak dalam bentuk gaji, insentif pengambilan pekerja dan padanan caruman untuk Skim Keselamatan Sosial Pekerjaan Sendiri, menerusi pakej-pakej rangsangan ekonomi yang telah diumumkan kerajaan persekutuan berikutan pandemik Covid-19.

Azman semasa kunjungan hormat ini juga merakamkan penghargaan kepada Kerajaan Sarawak atas caruman berjumlah RM4.16 juta untuk 3,004 penjawat awam negeri, yang bertaraf kontrak dan sementara, di bawah skim perlindungan PERKESO.

Kunjungan hormat daripada pihak Tabung Haji pula diketuai oleh Pengarah Wilayah Sabah dan Sarawak, Datin Nurlaila Saib yang turut disertai oleh Pengarah Lembaga Tabung Haji Sarawak, Amat Kassim Pait dan Ketua Pemasaran Lembaga Tabung Haji Sarawak, Madehi Mahdan.

Tujuan kunjungan hormat Tabung Haji ke atas Abang Johari adalah untuk memaklumkan mengenai perkembangan terkini struktur pengurusan Tabung Haji khususnya pengurusan di Sabah dan Sarawak bagi memastikan kelancaran institusi berkenaan di masa depan.

Pagi semalam juga, Abang Johari turut berkesempatan menyaksikan Majlis Simbolik Penyerahan Sumbangan Projektor (LCD) bagi Program ‘Science, Technology, Engineering and Mathematics’ (STEM) kepada Persatuan Ibu Bapa Guru (PIBG) SMK Green Road, Kuching.

Majlis simbolik penyerahan sumbangan Program STEM ini telah dihadiri oleh

Menteri Pendidikan Sains dan Penyelidikan Teknologi Sarawak, Datuk Amar Michael Manyin Jawong serta diiringi oleh Timbalan Setiausaha Kerajaan Sarawak (Transformasi Prestasi dan Penyampaian Perkhidmatan), Datu Dr. Sabariah Putit, Setiausaha Tetap Kementerian Pendidikan, Sains dan Penyelidikan Teknologi, Kameri Affandi dan Pengetua SMK Green Road, Ismail Jaya.

See author's posts


InvestKL, CCB lancar platform sehenti B2B global

KUALA LUMPUR: InvestKL Corporation dan China Construction Bank (Malaysia) Bhd (CCB) melancarkan ‘CCB Match Plus’, platform perkhidmatan pemadanan pintar sehenti perniagaan-kepada-perniagaan (B2B) global.

Menerusi kaedah memanfaatkan data raya, platfrom itu akan membolehkan perusahaan memperoleh sumber untuk kewangan, projek, pembekal serta senarai produk dan perkhidmatan daripada peringkat antarabangsa.

Ketua Pegawai Eksekutif InvestKL, Muhammad Azmi Zulkifli berkata, platform ‘CCB Match Plus’ juga membolehkan InvestKL memanfaatkan rangkaian mapan bank, khususnya syarikat China yang meninjau untuk memperluas operasi mereka di ASEAN.

“Kami gembira menjadi agensi kerajaan pertama yang dipelawa bekerjasama dengan CCB dalam pelancaran platform pemadanan pintar B2B ini. Ia akan memberi peluang kepada kami untuk mewujudkan jalinan berpotensi dengan syarikat China, terutama yang beroperasi berlandaskan inisiatif digital dan Industri 4.0,” katanya dalam kenyataan semalam.

Sementara itu, Ketua Pegawai Eksekutif CCB, Felix Feng Qi berkata, landskap perbankan global sedang berubah dan teknologi menjadikan perkhidmatan kewangan mampu diakses oleh semua.

“Pelancaran ‘CCB Match Plus’ adalah sejajar dengan aspirasi kami untuk menyampaikan perkhidmatan melangkaui perbankan kepada pengguna, perniagaan dan kerajaan,” katanya.

CCB Corp akan berperanan sebagai penyedia perkhidmatan pihak ketiga, menghubungkan saluran dalam talian dan luar talian, pasaran domestik dan luar negara serta sistem dalaman dan luaran.

Platform itu menyediakan penyelesaian pemadanan pintar untuk pihak yang mempunyai keperluan rentas sempadan.- Bernama

See author's posts


Salang yakin rampas Julau

KUCHING: Presiden Parti Rakyat Sarawak (PRS), Datuk Joseph Salang Gandum, 71, tidak gentar berdepan Presiden Parti Bangsa Malaysia (PBM), Datuk Larry Sng Wei Shien, 43, dalam usahanya untuk merampas kembali kerusi Parlimen Julau.

Beliau yakin untuk mengembalikan kerusi ‘panas’ itu kepada Gabungan Parti Sarawak (GPS) pada Pilihan Raya Umum ke-15 (PRU15), 19 November nanti.

“Namun, ia hanya akan dapat dicapai dengan kerjasama semua jentera GPS yang terdiri daripada empat parti komponen.

“Saya sentiasa berada di Julau walaupun tewas pada 2018 kerana saya mahu sentiasa dekat dengan penduduk di kawasan itu dan dalam tempoh kempen ini saya akan melipat gandakan usaha bagi meraih sokongan,” katanya.

Pada Pilihan Raya Umum Ke-14 (PRU14) Salang tewas kepada Larry Sng yang ketika itu bertanding sebagai calon Bebas dengan majoriti 1,931 undi.

Salang menghargai dan berterima kasih keopada Pengerusi GPS, Datuk Patinggi Tan Sri Abang Johari Tun Openg yang memberi kepercayaan kepadanya untuk menggalas tanggungjawab merampas semula kerusi Parlimen Julau.

“Ini penghormatan tinggi kepada PRS dan juga kepada saya selaku presiden parti itu,” katanya.

Pertembungan Salang dan Larry Sng dilihat sebagai ‘buku bertemu ruas’ . Julau adalah antara 12 kerusi Parlimen yang dianggap ‘panas’ pada PRU-15 di Sarawak.

Dua lagi calon turut bersaing di Julau iaitu Susan George dari Parti Bansa Dayak Sarawak (PBDS), dan calon Bebas, Elly Lawai Ngalai.

Sebelum ini Joseph Salang pernah menyandang jawatan Timbalan Menteri Luar dan Timbalan Menteri Penerangan , Komunikasi, Kesenian dan Kebudayaan.

Bagaimanapun, selepas pilihan raya umum 2013, beliau menolak tawaran untuk jawatan Timbalan Menteri.

April lalu, Joseph Salang secara rasmi mengambil alih jawatan Presiden PRS berikutan kematian Tan Sri Dr James Masing pada 30 Oktober tahun lalu.

Asalnya, beliau adalah ahli Parti Bansa Dayak Sarawak (PBDS) dan pernah menjadi Ahli Parlimen tanpa parti apabila PBDS dibubarkan pada 2004.

Beliau kemudiannya menyertai PRS sebelum pilihan raya umum 2008.

See author's posts


Kapit FA ‘ikat’ Sri Aman

SKUAD Kapit FA berjaya menafikan peluang Sri Aman FA untuk kembali ke landasan kemenangan selepas mengikat skuad itu dengan keputusan seri 1-1, di Stadium Mini Song, dalam saingan Liga SSC-FAS, petang kelmarin.

Turun selaku pasukan pilihan, Sri Aman yang mendominasi separuh masa pertama hampir mendahului perlawanan namun rembatan kaki kiri Awang Syahriman Awang Ahmad pada minit ke-25 dapat ditepis penjaga gol tuan rumah, Awang Ashrin.

Pasukan ‘The Sleeping Croc’ yang dikendali oleh Sufian Ibrahim membuka tirai jaringan menerusi pemain sayap mereka, Awang Shukry Awang Sebini yang dengan mudah menanduk masuk bola ke gawang Kapit FA, hasil lorongan rakan sepasukan, Abang Nur’Afirddin Abang Norazman, pada minit ke-38.

Tersentak dengan gol tersebut barisan muda Kapit FA yang dibimbing Pendi Bohari mencuba sedaya upaya untuk menyamakan gol, namun kekentalan barisa pertahanan yang diketuai ketua pasukannya, Abang Nur Afirman Abang Norazman berjaya menafikan segala percubaan mereka untuk menembusi benteng Sri Aman.

Bersambung babak kedua pula, memperlihatkan tempo permainan yang ditunjukkan Sri Aman FA agak perlahan dan banyak memberi peluang skuad Kapit FA untuk melakukan serangan balas, namun gagal menemui sentuhan gol.

Skuad Borneo Leorpards mendapat satu peluang terbaik untuk menjaringkan gol pendahuluan menerusi percubaan bahaya Mohd Marcellino pada minit ke-58 namun penjaga gol Sri Aman FA, Nur Helmy Aizuddin mudah menangkap bola rembatan tersebut.

Nur Helmy Aizuddin sekali lagi bertindak cemerlang apabila tangkas merebahkan badan dengan menafikan peluang yang hadir melalui rembatan leret pemain gantian Kapit FA, Alexson Blon pada minit ke-70.

Kapten Kapit FA, Havit Philip memecah kebuntuan buat pasukannya apabila menjaringkan gol pada minit ke-74 selepas melakukan rembatan yang menewaskan Nur Helmy ketika pergelutan berlaku di depan gol Sri Aman FA.

Keputusan 1-1 kekal hingga tamat masa kedua perlawanan, sekaligus perlawanan tumpuan itu menyaksikan tuan rumah, Kapit FA gagal melunaskan dendam selepas menerima kekalahan 0-1 pada pusingan pertama Liga SSC-FAS 2021 di Kompleks Sukan Sri Aman, Mac lalu.

Skuad pelawat yang turun tempang tanpa lima pemain utama akibat dibelenggu kecederaan masih lagi mampu membawa pulang satu mata berharga.

Dengan kemenangan Sri Aman FA itu, berjaya mengukuhkan lagi cengkaman di kedudukan teratas Zon Tengah selepas merekodkan sebanyak 10 mata hasil daripada tiga kemenangan dan sekali seri.

Manakala Kapit FA yang berada di kedudukan kedua pula mengumpul sebanyak tujuh mata, hasil dua kemenangan, sekali seri dan sekali kalah.

Oleh ADI SAFARMAN

See author's posts


Icardi kekal milik PSG

PSG mencapai persetujuan dengan Inter Milan untuk menandatangani Mauro Icardi secara kekal, menurut sumber kepada ESPN.

Penyerang Argentina itu menghabiskan musim 2019-2020 di Paris secara pinjaman dan kini bakal mengikat kontrak empat tahun bersama juara Perancis itu.

Sumber berkata, yuran perpindahan membabitkan jumlah €50 juta euro (RM241 juta) dan €7 juta euro lagi (RM33 juta) sebagai tambahan. Jumlah itu kurang daripada €70j euro (RM337j) klausa pembelian seperti tertera dalam perjanjian pinjaman.

Namun, Inter sedar adalah adil menurunkan harga jualan susulan pandemik koronavirus apatah lagi mereka memang sudah lama mahu menjual bekas graduan La Masia itu yang menyertai Nerazzurri tujuh tahun lalu dari Sampdoria.

Seperti dilaporkan ESPN sebelum ini, rundingan antara Wanda Nara iaitu isteri Icardi yang juga ejennya, Piero Ausilio sebagai Pengarah Sukan Inter dan Leonardo bersama rakan sejawatan di PSG hujung minggu lalu mencapai keputusan positif.

Ketiga-tiga pihak mahu perjanjian dimuktamadkan sebelum hujung Mei sekali gus spekulasi masa depan pemain berusia 27 tahun itu dapat diselesaikan sebelum dia kembali berlatih menjelang musim baharu Ligue 1 pada Ogos depan.

Semuanya telah dipersetujui dan menurut sumber, Icardi gembira tinggal di Paris dan bakal menjadi penyerang utama dalam pasukan yang dijangka lebih kompetitif mengharungi saingan Liga Juara-Juara tahun depan dan tahun ini jika kejohanan diteruskan kembali.

Icardi menjaringkan 21 gol dalam semua kejohanan musim lalu.

Dengan Edison Cavani yang tidak dilanjutkan kontraknya yang tamat pada 30 Jun, PSG kini mempunyai pemain paling tepat menggantikan penjaring terbanyak mereka (200 gol dalam 301 penampilan).

Dalam pada itu, Vincent Kompany menolak tawaran dari Manchester City untuk menjadi pembantu jurulatih kepada Pep Guardiola menurut beberapa laporan media Belgium.

Bekas kapten City terikat kontrak sebagai pemain merangkap pengurus di Anderlecht sehingga 2022.

Dia meninggalkan Stadium Etihad tahun lalu selepas memacu City memenangi beberapa trofi utama sepanjang 11 tahun beraksi di England.

Kompany yang tidak pernah menyembunyikan minatnya untuk menjadi pengurus City satu hari nanti berkata dia mahu kekal di Anderlecht.

Walaupun, Anderlecht berada di tempat ke lapan saingan Liga Belgium yang tertangguh berikutan penularan pandemik Covid-19.

Bos City, Guardiola mencari pembantu jurulatih baharu sejak Mikel Arteta meninggalkan Manchester untuk bertindak sebagai pengurus Arsenal pada Disember lalu.

Kompany, 34, memenangi empat kejuaraan Liga Perdana Inggeris, dua Piala FA dan empat Piala Liga bersama City dan diiktiraf antara pemain terbaik kelab itu.-AFP

See author's posts


Kereta meluncur ke laut, 3 sekeluarga selamat

LAWAS: Tiga orang dalam sekeluarga mengalami detik cemas apabila kereta yang mereka naiki terlajak dan meluncur ke arah laut setelah tersasar laluan ke rumah ketika air pasang.

Kejadian itu berlaku pada tengah malam kelmarin apabila kereta dipandu lelaki berusia 48 tahun bersama ibu dan bapanya memasuki laluan ke rumah mereka, sebelum kenderaan itu meluncur ke pantai.

Bagaimanapun, mereka berjaya diselamatkan oleh orang awam .

Ketua Balai Bomba dan Penyelamat (BBP) Lawas, Azman Ibrahim berkata kereta yang dipandu mangsa meluncur ke pantai, apabila memasuki laluan untuk masuk ke rumahnya ketika air laut sedang pasang.

“Ketika memasuki laluan ke rumahnya, tiba-tiba kereta  terbabit tergelincir dan tersasar ke tengah pantai kira-kira 33 meter.

“Bagaimanapun, pemandu bersama orang awam berjaya mengeluarkan ibu dan bapanya dengan selamat,” katanya.

Beliau berkata, pihaknya hanya membantu menarik kenderaan itu ke tepi pantai menggunakan jentera bomba.

“Operasi ditamatkan pada jam 1.30 pagi. Seramai sembilan anggota melibatkan dua kenderaan bomba terlibat dalam operasi khidmat khas kereta meluncur di pantai itu,” katanya.

Oleh ADENG EDRUS

See author's posts


Eropah kuat kuasa semula perintah berkurung

ST PETERSBURG: Bandar raya kedua terbesar di Australia hari ini menjalani perintah berkurung selama dua minggu bagi mengekang lonjakan kes secara mendadak.

Walaupun langkah vaksinasi berjaya menurunkan kadar jangkitan khususnya di sebahagian besar negara kaya, peningkatan kes berkaitan varian delta, yang pertama kali ditemui di India menimbulkan kebimbangan.

Kemunculan gelombang varian baharu virus itu sudah mengakibatkan kematian kira-kira empat juta penduduk dunia.

Pusat pelabuhan Sydney yang biasanya sibuk, hampir lengang selepas kerajaan mengarahkan penduduk kekal di rumah kecuali jika membabitkan perjalanan penting.

Berikutan tercetusnya kenaikan kes Covid-19 di Australia, New Zealand mengumumkan penggantungan perjalanan tanpa kuarantin selama tiga hari dengan negara berkenaan.

Menteri Tindak Balas Covid-19 New Zealand, Chris Hipkins, berkata penggantungan itu membolehkan langkah sewajarnya diambil bagi memastikan gelembung perjalanan yang dilaksanakan itu lebih selamat.

Antara lain, langkah melakukan ujian saringan Covid-19 sebelum penerbangan membabitkan kedua-dua negara mungkin dilaksanakan.

Sekatan terbaru di Sydney itu membabitkan kira-kira lima juta penduduk dan ratusan ribu lagi warga Australia yang tinggal di bandar berdekatan.

Ramai penduduk terkejut kerana bandar raya itu sudah menjalani kehidupan normal dengan kes Covid-19 dicatatkan amat sedikit sejak beberapa bulan lalu.

“Kami bertungkus lumus untuk kembali hidup seperti biasa selepas perintah berkurung pada tahun lalu.

“Hari ini, saya rasa seolah-olah menerima tamparan semula ketika cuba untuk bangkit,” kata Chris Kriketos, 32, yang bekerja di kedai kek di Sydney.

Dalam pada itu, bandar raya kedua terbesar Russia, St Petersburg, hari ini mengumumkan jumlah kematian tertinggi dalam tempoh tercetusnya pandemik Covid-19.

Ia berlaku ketika beberapa negara Eropah melonggarkan sekatan dalam menghadapi varian Covid-19 yang semakin mengganas di seluruh dunia.

Menurut statistik rasmi, negara yang sudah menjadi tuan rumah bagi enam perlawanan Euro 2020 dan bakal menjadi tuan rumah perlawanan peringkat suku akhir Jumaat depan mencatatkan 107 kematian dalam tempoh 24 jam lalu.

Russia turut berdepan ancaman varian delta dengan peningkatan kes baharu sejak pertengahan bulan ini.

Sementara itu, Sepanyol menamatkan peraturan mewajibkan pemakaian pelitup muka hari ini, setahun selepas ia diperkenalkan ketika tercetusnya gelombang pertama Covid-19 di Eropah.

Keputusan itu dibuat walaupun tercetusnya kluster utama di Madrid dikesan membabitkan percutian rombongan pelajar di pulau Mallorca dengan lebih 2,000 individu diarahkan menjalani kuarantin kendiri.

Tindakan sama turut diambil Belanda yang melonggarkan sekatan dengan menamatkan peraturan wajib memakai pelitup muka di tempat awam, membolehkan makan di restoran dan membuka semula kelab malam kepada individu negatif Covid-19.

Di Switzerland, kebanyakan sekatan sebelum ini turut ditamatkan susulan Menteri Kesihatannya, Alain Berset, berkata pada minggu ini negara itu akan menerima vaksin Pfizer-BioNTech dan Moderna yang boleh memberi perlindungan mencukupi daripada serangan varian delta. – AFP

See author's posts


Ekspo SHEDA 14-16 Julai bantu bakal pembeli rumah

KUCHING: Ekspo Hartanah Persatuan Pemaju Perumahan dan Hartanah Sarawak (SHEDA) akan berlangsung dari 14 hingga 16 Julai depan di Pusat Konvensyen Borneo Kuching (BCCK).

Pengerusi Penganjur SHEDA, Steve Tan Chen Hang berkata, tumpuan khusus diberikan bagi membantu pemilik rumah dalam bantuan kewangan dan proses pinjaman.

“Kumpulan Wang Simpanan Pekerja (KWSP) turut hadir di Ekspo ini bertujuan agar pemegang akaun boleh mendapatkam nasihat mengenai pengeluaran segera

“Pelawat juga boleh mendapatkan penarafan skor kredit mereka daripada CTOS Sdn Bhd dan membandingkan kadar pinjaman daripada Borneo Housing Mortgage Finance Berhad dan Mutiara Mortgage and Credit Sdn Bhd, serta institusi kewangan lain termasuk AmBank (M) Bhd, Alliance Bank Malaysia Berhad dan CIMB Bank Berhad,” katanya dalam taklimat Ekspo Hartanah Persatuan Pemaju Perumahan dan Hartanah Sarawak (SHEDA) di Pusat Konvensyen Borneo Kuching hari ini.

Ekspo SHEDA diadakan untuk menyediakan perkhidmatan penuh dalam memadankan bakal pembeli dengan pemaju hartanah.

“Di bawah program i-Miliki, pemilik rumah kali pertama boleh menikmati penjimatan sekitar RM65,000.00 untuk rumah yang biasanya berharga RM550,000.

“Simpanan itu bukan sahaja daripada pengecualian atau remisi duti setem, tetapi juga diskaun yang disediakan di bawah i-Miliki.

“Malah potensi penjimatan pembelian rumah boleh dinikmati dari Ekspo Hartanah Persatuan Pemaju Perumahan dan Hartanah Sarawak (SHEDA) ini,”ujarnya.

Tan juga mengingatkan peserta pameran supaya bersedia menjawab pertanyaan mengenai Program Pemilikan Rumah Kerajaan (i-Miliki).

Taklimat Pempamer diketuai oleh Pengarah IDA Exhibition Services (M) Sdn Bhd, Eddie Tan yang menekankan kepentingan mengutamakan keselamatan dan pematuhan peraturan dan peraturan semasa proses pembinaan gerai.

Taklimat tersebut turut dihadiri oleh wakil BCCK iaitu Pengurus Keselamatan Mas Rabaie Mohamad dan Pengurus Penyelenggaraan Bangunan) Adrian Ibrahim.

Penaja Ekspo SHEDA ialah Ibraco Berhad, Lee Onn Development Sdn. Bhd. dan Chen Ling Development Sdn. Bhd, disokong oleh Kementerian Kesihatan Awam, Perumahan dan Kerajaan Tempatan, Sarawak (MPHLG), Lembaga Pembangunan Industri Pembinaan Malaysia (CIDB), Sarawak Metro Sdn. Bhd. dan Pusat Kecemerlangan Teknikal Sarawak (CENTEXS).

Bagi yang berminat menyertai Ekspo Hartanah Persatuan Pemaju Perumahan dan Hartanah Sarawak (SHEDA) hubungi Michelle (016-8972723)/Florence (016-5789541) atau e-mail secretariat@sheda.org.my.

Oleh Azreen Keria

See author's posts


Raghad agih sumbangan Raya, Gawai

KUCHING: Isteri Yang di-Pertua Negeri Sarawak, Toh Puan Datuk Patinggi Ragad Kurdi Taib semalam menyerahkan hadiah, sumbangan Hari Raya Aidilfitri dan Hari Gawai Dayak kepada 30 keluarga kurang bernasib baik di sekitar Kuching, Bau dan Lundu.

Sumbangan itu diserahkan kepada para penerima dengan diwakili oleh kakitangan Astana Negeri Sarawak.

Toh Puan Ragad dalam kenyataan media mengingatkan orang ramai untuk memerhatikan penjarakkan sosial dan berwaspada semasa perayaan Gawai.

“Gawai 2020 ini harus menjadi perayaan disambut berhati-hati ketika pandemik Covid -19 dengan Perintah Kawalan Pergerakan Bersyarat dan larangan perjalanan yang dikuatkuasakan di dalam negeri dan daerah di Malaysia. Covid-19 mungkin menunjukkan tanda-tanda penurunan namun masih ada kes baharu yang direkodkan.

“Rakyat Malaysia menurut PKPB tidak dibenarkan balik kampung untuk Raya dan Gawai. Namun, ini tidak boleh melemahkan semangat perayaan.

“Seperti yang telah kita lihat dalam beberapa minggu terakhir, rakyat Malaysia tidak hanya menjadi semakin celik teknologi tetapi juga kreatif dalam cara mereka menggunakan teknologi untuk melalui keadaan yang belum pernah terjadi sebelumnya,” katanya.

Bagi mereka yang mempunyai akses internet yang baik, mereka boleh menggunakan panggilan video untuk berkomunikasi dengan keluarga dan saudara-mara semasa perayaan Aidilfitri dan Gawai ini.

See author's posts


Oleh Tautan Latar dan Cerita dalam “Kotak Bahagia”

TAHNIAH kepada penulis cerpen “Kotak Bahagia” kerana berjaya menyiapkan sebuah cerpen yang menarik apabila berjaya menonjolkan latar alam persekolahan di samping membawa mesej yang berguna kepada pembaca. Apabila latar berjaya dihidupkan oleh penulis, maka suasana cerita dapat membantu cerita itu berdiri dengan sendiri dengan dirian yang kukuh, dengan bantuan pasak latar tempat, latar masa dan latar masyarakat.

Sinopsis

Afira mengalami kesedihan yang berat selepas kematian ibu dan ayahnya. Dia kembali ke asrama meneruskan persekolahan dalam suasana sedih. Dia cuba menghiburkan hati dan juga dibantu oleh sokongan moral oleh rakan-rakan di sekolah. Afira terjebak dengan permainan Qujia akibat perasaan rindu terhadap ibu bapanya yang telah tiada. Afira yang bermain bersama-sama Qistina telah ditangkap oleh Cikgu Rosnah lalu menegur perbuatan mereka melanggar larangan agama. Afira menemui kembali bahagianya setelah mendengar nasihat daripada Cikgu Rosnah tentang cara terbaik menangani kesedihan Afira.

Latar

Cerita ini menarik dengan latar pilihan penulis telah membantu menghidupkan suasana cerita. Watak utama yang kesedihan telah dibawa kembali ke sekolah setelah seminggu kematian ibu dan ayahnya. Sekolah merupakan latar pilihan penulis untuk bercerita. Latar ini sedikit sebanyak membantu menghidupkan suasana cerita kerana sedih itu akan lebih terasa apabila berada jauh daripada keluarga seperti tinggal di asrama. Walaupun Afira masih lagi dalam kesedihan namun dia terpaksa meneruskan rutin kehidupan biasa sebagai seorang watak yang masih bersekolah. Sekalipun dihimpit dan digigit kesedihan dia terpaksa bergerak semula ke latar ‘sekolah’ kerana keperluan watak itu sebagai seorang pelajar. Situasi ini dijelaskan oleh penulis pada awal cerpennya seperti berikut;

BAU tanah merah di tangan Afira minggu lepas masih lagi menyucuk hidung, lalu menghantar rindu di ingatan. Sudah habis takungan air matanya yang turut berduka atas pemergian ibu bapanya seminggu lalu. ‘Hidup perlulah diteruskan’ persis mantera yang sering didengarnya dari ahli keluarga, rakan-rakan dan saudara mara. Dirinya sudah kalis dengan ucapan takziah. Hatinya pula masih tercari-cari sisa bahagia untuk menghadapi kehidupan.

Kereta Axia putih meluncur laju di jalan raya menuju ke SMK Baiduri. Afira perlu kembali ke asrama sekolah tersebut untuk meneruskan pengajiannya sebagai pelajar tingkatan empat. Dirinya yang kelihatan kosong terus bergegas mengangkat barang-barang dan bersalaman dengan ibu saudaranya sebelum menuju ke bilik asrama.

Dalam petikan di atas penulis melukis latar masyarakat sebagai seorang pelajar yang tinggal di asrama. Afira bersalaman dengan ibu saudaranya sebagai pengganti ibu dan bapanya sebelum balik ke asrama. Dia mengangkat barang keperluan untuk tinggal lama di asrama sebagai suasana latar biasa masyarakat pelajar yang menginap di asrama sekolah.

Selanjutnya penulis bercerita tentang latar tempat di asrama. Di situ diceritakan dalam satu bilik terdiri daripada 8 orang penghuni dan tidak ketinggalan juga penulis bercerita tentang katil-katil yang lumrah di asrama; bukan tinggal berseorangan. Latar tempat ini menghidupkan suasana tinggal di asrama dan Afira yang dalam kesedihan disapa oleh rakan-rakan sebiliknya dapat membantu mengurangkan kesedihannya. Suasa ini ditulis seperti berikut;

“Hai semua…!” kata Afira sebaik sahaja melangkah masuk ke kamarnya yang berlantaikan jubin itu. Ukiran senyumannya sangat lebar. Lapan orang ahli kamarnya mendekati lalu Qistina, lalu penghuni katil sebelahnya bersuara.

“Kau OK?”

“Ya, aku OK, sihat dan masih waras,” kata Afira lalu ketawa kecil. Rakan-rakanya yang lain lalu memeluk Afira dan mengucapkan salam takziah kepadanya. Afira terharu kerana mempunyai rakan sekamar yang mengambil berat tentang dirinya.

Petikan di atas membuktikan bahawa latar pilihan penulis membantu watak menghadapi dugaan. Ramah mesra, gurau senda rakan seasrama menyebabkan Afira yang sedih menjadi ketawa kecil. Keadaan itu terkesan oleh Afira menyebabkan dia terharu kerana mempunyai rakan-rakan yang ambil tahu tentang nasib menimpa dirinya.

Seterusnya penulis bercerita tentang suasana di asrama selepas pelajar-pelajar kembali ke asrama dari rumah. Mereka akan membawa bekalan makanan yang disediakan oleh ibu dan ayah dari rumah. Penulis menceritakan keadaan latar ini apabila setiap orang pelajar membuka bekal masing-masing menyebabkan latar itu dihidupkan dengan deria bau. Bilik asrama itu telah berubah menjadi bau lauk-pauk yang dibawa oleh setiap penghuni dan mereka berkongsi makan bersama-sama. Latar ini turut membantu watak menangani kesedihan apabila penulis menyatakan bahawa Afira kekal dengan lawak dan ceria seperti berikut;

Selepas murid-murid selesai minum malam di dewan makan, ahli Kamar 2 Lawas selalunya akan membuka bekas makanan dan lauk dari rumah masing-masing untuk dikongsi bersama. Keluarlah haruman lauk-pauk seperti pucuk ubi masak lemak, ayam goreng, sayur midin goreng dan sayur campur. Sambil menikmati makanan, Afira seperti biasa, masih kekal dengan lawak dan sikapnya yang ceria walaupun baru sahaja kehilangan orang tua tercinta.

Juga penulis bercerita tentang latar di asrama sebenar apabila tidak melupakan watak warden. Penulis menghadirkan watak warden, iaitu cikgu Rosnah yang sinonim dengan kehidupan di asrama. Warden seperti pengganti kepada ibu-bapa ketika di asrama juga menjadi watak penting dalam cerpen ini. Kehadiran Cikgu Rosnah tidak mengganggu suasana ceria penghuni asrama malah warden membenarkan sesi berkongsi makanan ini berlaku. Tambahan pula kehadiran Cikgu Rosnah menambah keceriaan dan membuktikan suasana toleransi serta mesra antara warden dan penghuni asrama. Situasi ini turut membantu Afira menangani kesedihannya apabila dia dikatakan berseloroh dengan cikgu Rosnah. Keadaan latar ini diceritakan oleh penulis seperti berikut;

Ketukan pintu kedengaran, segera mereka membuka pintu.

“Wah, ada makan-makan! Assalamualaikum,” terjah Cikgu Rosnah, salah seorang warden asrama puteri.

“Cikgu, silalah kalau nak, jemput-jemput,” seloroh Afira diikuti gelak tawa rakan-rakan sebiliknya. Cikgu Rosnah pun masuk menuju ke arah mereka lalu mengambil sekeping keropok rempeyek. Kakinya terus melangkah mengelilingi bilik itu.

Latar di asrama turut diceritakan oleh penulis dengan mengisahkan peraturan yang perlu dipatuhi oleh penghuni asrama. Cikgu Rosnah sebagai warden yang bertanggungjawab selain mesra dengan pelajar malah menggambarkan dia seorang yang komited dengan tugasnya meronda di asrama pada latar masa waktu malam. Situasi ini diceritakan seperti berikut;

“Bagus, kamar bersih, nanti pukul 11 malam, tutup lampu ya, terima kasih, keropok rempeyek ini sedap,” katanya sambil melambai ke arah penghuni kamar tersebut yang berjumlah lapan orang.

Tepat jam 11, ruang tengah kamar yang tadi dipenuhi makanan telah dikemas semula. Lampu kamar ditutup dan semua ahlinya mula diberatkan mata kerana kekenyangan.

Penulis juga tidak lupa bercerita tentang rutin kehidupan pelajar asrama yang mengikut jadual ditentukan oleh pihak sekolah. Sejak latar masa awal pagi sudah diatur rutin aktiviti harian pelajar asrama memulakan hari baru seperti berikut;

Seawal jam 5 pagi lagi, murid-murid asrama SMK Baiduri mula bangkit dari lena untuk menunaikan solat Subuh dan sarapan pagi, sebelum menyambung rutin di padang perhimpunan hingga jam 7 pagi.

Seterusnya penulis meneruskan plot cerita dengan memilih latar masa dan latar tempat yang sesuai menunjukkan perubahan sikap Afira sebagai manusia biasa yang adakalanya tewas oleh asakan emosi yang melanda kehidupannya. Penulis memilih latar waktu rehat dan di dalam kelas sebagai latar yang membangkitkan semula kesedihan Afira walaupun kesedihan itu boleh ditangani ketika bersama riang ria kawan-kawan sebilik di asrama. Namun kesedihan itu datang juga apabila dia bersendirian di kelas pada waktu rehat. Keadaan ini diceritakan seperti berikut;

Sesi pengajaran dan pembelajaran berlangsung seperti biasa. Kedengaran bunyi loceng untuk memotong waktu guru mengajar, gelak tawa warga sekolah dan keriuhan murid-murid kedengaran. Waktu rehat kini sedang berlangsung.

Afira pula masih kekal di dalam kelas. Tidak seperti seminggu yang lalu, gembira hatinya menunggu tiba waktu rehat hilang ditiup angin kesedihan yang melanda dirinya. Dia hanya membuang pandangan kosong ke papan putih di hadapan kelas. Kotak bahagianya kosong, dirompak oleh kedukaan yang berbekas.

Dalam petikan di atas, penulis melukis suasana sedih ketika Afira bersendirian pada waktu rehat. Afira tidak keluar rehat sebaliknya melayan perasaan sedihnya dengan melihat papan putih di hadapan kelas. Namun, penulis menghadirkan watak pembantu untuk mengubah keadaan itu. Qistina rakan seasramanya yang terpisah oleh kelas berbeza telah menyedari kesedihan rakannya. Lantas dia membawa Afira keluar dari latar bilik kelas itu agar dia boleh berubah. Qistina setuju menemani Afira ke perpustakaan selepas memberinya roti berintikan mentega. Oleh itu latar perpustakaan dipilih penulis untuk mengubah sikap Afira di samping sokongan moral oleh seorang rakan seperti Qistina. Hal ini diceritakan seperti berikut;

Qistina yang baru sahaja keluar dari kelas sebelah segera berjumpa dengannya. Dia terkejut melihat Afira hanya duduk kaku di dalam kelas. Dia pun segera mematahkan lamunan Afira.

“Hoi, kau OK kah ini?” soal Qistina.

“Ya, baik sahaja, cuma tak ada rasa nak makan, jom kita ke perpustakaan,” ucap Afira yang cuba berdalih mengenai dirinya sendiri.

Rakan kesayangannya itu memberikan sebungkus roti berintikan mentega yang disediakan oleh pihak dewan makan kepada Afira. Dia bersyukur dikurniakan rakan yang prihatin dengan keadaan yang menimpanya.

Pintu perpustakaan dibuka. Kesejukan udara perpustakaan sekolah membuatkan Afira dan Qistina seringkali bertandang ke sana sambil memilih bahan bacaan yang menarik secara rawak.

Latar perpustakaan ini menjadikan pilihan penulis sebagai bijak untuk menenangkan watak Afira dengan membawanya ke gedung ilmu dengan pilihan buku-buku yang pelbagai. Latar tersebut amat sesuai dan tepat berbanding dengan latar lain di sekolah seperti di taman bunga. Namun begitu, penulis juga boleh menyelitkan mesej tertentu tentang bahan bacaan yang sesuai. Walaupun berada di gedung ilmu dengan pelbagai jenis buku, pengunjung hendaklah bijak memilih bahan yang sesuai agar tidak mengelirukan emosi dan pandangan seperti kesesuaian bahan bacaan dipilih oleh Afira ketika dia bersedih. Pilihannya itu menjadi sebab musabab penting gerak plot selanjutnya. Pilihan itu diceritakan seperti berikut;

Tangannya tiba-tiba dilorongkan ke arah sebuah buku berbahasa Inggeris bertajuk ‘Oujia Board 101’ yang ditulis oleh Nicholas Hawthorn. Afira memutar buku kelabu tersebut ke belakang untuk membaca sinopsisnya. Lama dia merenung ke dalam sinopsis itu sambil menterjemah perkataan-perkataan bahasa Inggeris yang tertera.

“Permainan Oujia boleh diguna untuk berkomunikasi dengan yang tersayang yang telah pergi ke alam lain,”

Dia meneruskan bacaan buku tersebut untuk beberapa muka surat terawal. Fokusnya membaca buku tersebut mengalahkan fokusnya jika membaca buku teks Sejarah di dalam kelas.

Petikan di atas membuktikan bahawa latar tempat pilihan penulis membantu perkembangan cerita. Di perpustakaan yang mempunyai pelbagai buku menyebabkan pembaca seperti Afira terdedah dengan pelbagai bahan bacaan. Dalam situasi ini Afira telah memilih buku cerita yang mempengaruhi emosinya malah lebih penting lagi menjadi penyebab kepada pergerakkan plot cerita selanjutnya.

Teknik Plot

Antara kekuatan cerpen ini ialah penggunaan teknik plot. Penulis bijak menggunakan teknik saspens untuk memancing pembaca teruja membaca selanjutnya menjadikan bahagian tersebut amat menarik;

“Fira nak peluk mak dengan abah, bolehkan?”

Diam.

“Mak dan abah muncullah, peluklah Fira.”

Suasana secara tiba-tiba menjadi gelap gelita. Mereka berdua tetap kekal di tempat masing-masing, cuba untuk tidak melanggar pantang larang permainan itu. Pintu Kamar 2 Lawas dibuka. Kelihatan sesusuk hitam berdiri di hadapan pintu lalu masuk ke kamar. Kini, makhluk hitam itu berdiri betul-betul di belakang mereka berdua! Jantung pun berdegup kencang seperti mereka telah berlumba lari 100 meter.

“Belum tidur lagi?” kata suara tersebut. Mereka berdua kini sangat gementar. Adakah ini hantu? Mungkinkah roh lain yang mereka berkomunikasi? Adakah mereka akan menerima malapetaka akibat melanggar pantang larang permainan ini?

Lampu kalimantang dalam bilik dibuka. Rupanya Cikgu Rosnah yang sedang menggunakan telekung berwarna ungu gelap cuba mengejutkan mereka.

“Kamu berdua ikut saya pergi ke bilik bacaan dekat bawah, bawa benda-benda itu sekali, yang lain sambung tidur!” arahnya dengan nada tegas.

Petikan di atas membuktikan bahawa penulis bijak menggunakan teknik saspens. Ketika Afira dan Qistina bermain permainan tersebut; penulis menghadirkan  sosok hitam berdiri di hadapan pintu seolah-olah ibu dan ayah Afira benar-benar muncul. Teknik ini amat menarik kerana penggunaan yang tepat dan sesuai pada tempatnya menyebabkan pembaca atau watak yang mencuba permainan itu (Afira dan Qistina) percaya bahawa hal itu betul – betul berlaku. Keadaan ini menjadi harmoni apabila watak Cikgu Rosnah menjelaskan keadaan yang sewajarnya.

Penambahbaikan

Penulis disarankan berhati-hati dengan kalimat atau frasa yang boleh mengelirukan. Bahan tulisan penulis ditakuti memberi kesan negatif kepada orang lain yang sewajarnya dielak kerana kita menulis untuk menyampaikan kebaikan yang sepatutnya sampai kepada pembaca atau masyarakat. Oleh hal yang demikian, elakkan barisan ayat atau frasa yang boleh menimbulkan kesan tersebut. Buatlah pertimbangan sewajarnya akan keperluan frasa terebut atau jika dipilih untuk dibuang dan didapati tidak mengganggu pun plot cerita maka wajarlah dipotong. Hal ini boleh dirujuk seperi berikut;

“Nabi Muhammad SAW kata, amalan orang yang dah tak ada akan terputus kecuali ada doa dari anak yang soleh, ilmu yang dimanfaatkan dan sedekah jariah, sedekah yang memberi kebaikan berterusan, jadi doalah emak dan abah selalu, ya,” kata Mak Cik Zaleha usai pengebumian ibu bapanya minggu lepas. Masih diingat. Tapi doa itu sekadar dibaca, tidak terlalu dihayati. Dia masih merasakan perkara yang sama, keliru dan kosong hatinya.

‘Baca atau tak baca, macam sama sahaja aku rasa,’ bicara dirinya.

Frasa bergaris di atas boleh mendatangkan kesan negatif apabila dikaitkan dengan saranan Rasulullah SAW; boleh menimbulkan percanggahan bahawa penulis terasa seperti tiada kesan apa-apa (tidak percaya) terhadap saranan baginda.

Kesimpulannya, penggunaan latar dalam cerpen ini amat membantu mendirikan cerita dan menghidupkan suasana cerita. Walaupun sekadar menghuraikan beberapa latar (ruang singkat) namun dapat membuktikan bahawa latar yang dipilih oleh penulis bukan sekadar latar biasa-biasa tetapi mempunyai makna dan fungsi dalam cerita. Selain itu penulis juga bijak menggunakan teknik saspens pada tempat yang tepat dan sesuai menjadikan cerpen ini menarik. Teruslah menulis kerana anda berbakat dengan penggunaan bahasa penceritaan namun menulislah dengan berhati-hati dengan penuh pertimbangan khususnya hal yang sensitif.

See author's posts


GrabFood perluas caj penghantaran terendah

KUALA LUMPUR: GrabFood memperluas pilihan Saver Delivery atau Penjimatan Penghantaran ke bandar-bandar di seluruh negara sekali gus membolehkan lebih ramai pengguna memilih caj penghantaran daripada serendah RM1 bermula 28 Feb lepas.

GrabFood dalam kenyataan memaklumkan Saver Delivery yang dimulakan pada November 2022 membolehkan pengguna membuat pesanan daripada rangkaian restoran terluas di GrabFood sebagai pertukaran untuk masa penghantaran yang lebih lama.

“Grab melakukan ini dengan mengumpulkan pesanan dari arah sama yang akan dilalui oleh rakan kongsi penghantaran. Ini bermakna pilihan Saver Delivery hanya tersedia untuk rakan kongsi peniaga yang layak, bergantung kepada masa pesanan dan lokasi.

“Selain menjadi pilihan kepada kos yang lebih efisien kepada pengguna, pendapatan rakan kongsi penghantaran juga tidak terjejas memandangkan mereka akan juga diberi pampasan untuk penghantaran berkenaan,” menurut kenyataan itu.

Menurut GrabFood, peluasan Saver Delivery turut menyaksikan pengenalan Direct Delivery dalam pilihan penghantaran yang diubah suai yang menyediakan masa penghantaran lebih singkat kepada pengguna yang tergesa-gesa menerima pesanan mereka.

“Bersekali dengan pilihan baharu ini, ciri-ciri seperti dapat menjadual pesanan anda dan memilih untuk mengambil pesanan sendiri yang bertujuan menyediakan pengguna pelbagai pilihan mudah dalam mendapatkan makanan mereka,” menurut kenyataan itu.

Sementara itu, Pengarah Komersial dan Penghantaran Grab Malaysia Tan Jiong Jian berkata dengan menjadikan penghantaran makanan lebih mudah diakses oleh pengguna dan memenuhi pelbagai jenis pemakan, pilihan penghantaran yang diubah suai juga akan memanfaatkan rakan kongsi penghantaran dan rakan peniaga GrabFood dengan merangsang peluang pendapatan tambahan.

“Kami komited untuk terus meningkatkan perkhidmatan kami dalam menyediakan penyelesaian nilai tambah kepada semua dalam ekosistem yang bergantung pada platform.

“Menerusi ini, kami berharap kami dapat terus melindungi kemampanannya – terus menyediakan kemudahan mampu milik kepada pengguna dan sebagai sumber peluang pendapatan kepada peniaga dan rakan kongsi penghantaran,” menurut Tan. – Bernama

See author's posts